SPR bermesyuarat 27 November ini bincang PRK Gerik, Bugaya

PUTRAJAYA, 8 Rabiulakhir 1442H, Selasa – Suruhanjaya Pilihan Raya (SPR) akan mengadakan mesyuarat khas bagi membincangkan mengenai tarikh-tarikh penting urusan Pilihan Raya Kecil (PRK) Parlimen Gerik, Perak dan Dewan Undangan Negeri (DUN) Bugaya, Sabah, pada Jumaat ini.

Dalam kenyataan hari ini, Setiausaha SPR Datuk Ikmalrudin Ishak berkata mesyuarat khas itu akan dipengerusikan oleh Pengerusi SPR Datuk Abdul Ghani Salleh pada pukul 9.30 pagi, di Ibu Pejabat SPR, Menara SPR di sini.

“Mesyuarat khas itu akan membincangkan tarikh-tarikh penting PRK seperti tarikh Writ Pilihan Raya, Hari Penamaan Calon, Hari Pengundian, Daftar Pemilih yang akan digunakan dan persiapan-persiapan lain yang diperlukan bagi melaksanakan pilihan raya tersebut,” katanya.

Menurut Ikmalrudin, SPR telah menerima pemakluman rasmi kekosongan luar jangka kerusi Parlimen P.054 Gerik dan DUN N.66 Bugaya, Sabah susulan kematian kedua-dua penyandang kerusi tersebut.

Penyandang kerusi Parlimen Gerik Allahyarham Datuk Hasbullah Osman meninggal dunia pada 16 Nov, manakala penyandang kerusi DUN Bugaya, Allahyarhamah Manis Muka Mohd Darah kembali rahmahtullah pada 17 November.

Ikmalrudin berkata SPR menerima pemakluman berkenaan kekosongan luar jangka kerusi Parlimen Gerik daripada Yang di-Pertua Dewan Rakyat Datuk Azhar Azizan Harun pada 18 November.

“Selaras dengan Perkara 54 Fasal (1) Perlembagaan Persekutuan, SPR akan mengadakan satu Pilihan Raya Kecil (PRK) bagi mengisi kekosongan kerusi tersebut,” katanya.

Hasbullah, 63, meninggal dunia pada 16 November di Raub, Pahang akibat sakit jantung. Pada Pilihan Raya Umum ke-14, Allahyarham memenangi kerusi Parlimen Gerik dengan undian majoriti sebanyak 5,528.

Bagi kekosongan luar jangka kerusi DUN Bugaya, Ikmalrudin berkata SPR menerima pemakluman rasmi daripada Speaker DUN Sabah Datuk Kadzim M. Yahya pada 23 November lepas.

“Satu PRK juga akan diadakan bagi mengisi kekosongan kerusi tersebut berdasarkan kepada Artikel 21 (5) Perlembagaan Negeri Sabah,” katanya.

Manis Muka, 65, meninggal dunia pada 17 November di Hospital Gleneagles Kota Kinabalu akibat masalah buah pinggang. Allahyarham mempertahankan kerusi DUN Bugaya itu pada Pilihan Raya Negeri Sabah pada 26 Oktober lepas dengan majoriti 6,005 undi, mengatasi enam pencabarnya.

Berikutan situasi semasa penularan wabak COVID-19 di Sabah dan seluruh negara, Dewan Rakyat hari ini dimaklumkan bahawa pengisytiharaan darurat sepertimana dilaksana di Parlimen Batu Sapi akan dipertimbang di Parlimen Gerik dan DUN Bugaya yang bakal berdepan PRK.

Menteri di Jabatan Perdana Menteri (Parlimen dan Undang-undang) Datuk Takiyuddin Hassan berkata bagaimanapun ia bergantung kepada penilaian risiko oleh Kementerian Kesihatan (KKM) dan Majlis Keselamatan Negara (MKN).

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 18 Nov telah mengisytiharkan Proklamasi Darurat di Parlimen P.185 Batu Sapi, Sabah, sekali gus membatalkan PRK kerusi itu sebagai langkah proaktif untuk membendung pandemik COVID-19.

Proklamasi darurat itu adalah berdasarkan Fasal (1) Perkara 150 Perlembagaan Persekutuan dilakukan selepas memperhalusi penjelasan Perdana Menteri Tan Sri Muhyiddin Yassin yang mempersembahkan nasihat beliau susulan keputusan mesyuarat Jemaah Menteri berhubung perkara itu.

PRK Batu Sapi itu perlu diadakan susulan kematian penyandangnya Datuk Liew Vui Keong pada 2 Okt akibat jangkitan paru-paru, dan SPR sebelum ini menetapkan hari penamaan calon bagi PRK Batu Sapi pada 23 November, hari pengundian pada 5 Disember dan pengundian awal pada 1 Disember.


Relawan Muda ISMA turun padang bantu mangsa banjir di Terengganu, Kelantan

Oleh Siti Hafidah Abd Ghaffar

BESUT, 29 Jamadilawal 1444H, Sabtu – Hampir seminggu Relawan Muda Ikatan Muslimin Malaysia (ISMA) turun padang demi membantu meringankan beban mangsa banjir khususnya di Pantai Timur.

Turut terlibat dalam Misi Bencana Banjir Pantai Timur adalah Pemuda ISMA, Komuniti Teknikal Islam Malaysia (KomTech) serta Yayasan Ikhlas.

Antara bantuan yang dihulurkan dalam misi ini termasuk membantu membersihkan rumah mangsa dan mengedarkan Kit Emosi serta ‘drawing tablet’ kepada kanak-kanak di pusat pemindahan sementara (PPS).

Menerusi Kit Emosi yang diedarkan, ia dapat membantu ibu bapa mengetahui dan menilai emosi serta kesihatan mental anak-anak mereka akibat banjir selain mengisi masa lapang di PPS.

Pengarah Misi Bencana Banjir Pantai Timur, Mohd Soufi Annual berkata, setakat ini seramai 100 sukarelawan digerakkan bagi membantu mangsa banjir di negeri-negeri berkenaan.

“Misi bermula daripada minggu ini. Kita sudah mula susun atur, menggerakkan sukarelawan, meninjau kawasan daripada bermulanya banjir. Kita juga sudah menubuhkan bilik gerakan bencana di pejabat Pemuda ISMA.

“Kawasan kita pada hari ini fokus di Jerteh. Hari ini sahaja 20 rumah di kawasan Jerteh kita sudah bersihkan. Akan datang kita akan ke beberapa kawasan untuk pendawaian elektrik. Kita sasar Besut dan Pasir Mas. Kita jangka setiap daerah 50 rumah, insya-Allah,” katanya ketika dihubungi Ismaweb.net, hari ini.

Mengulas lanjut, Soufi berkata, pihaknya akan bekerjasama dengan KomTech untuk melakukan kerja-kerja pendawaian elektrik di rumah mangsa yang terjejas.

“Mana-mana rumah mangsa banjir yang tenggelam, kita akan tukar suis, soket dan papan pengagihan elektrik. Kalau perlu tukar, kita akan ganti dengan yang baharu tanpa sebarang caj,” katanya.

Dalam pada itu, Soufi mengalu-alukan penglibatan anak muda untuk membantu menjalankan misi ini yang dijangka berakhir pada Januari.


Pencemaran Sg Muda: 4 warga Indonesia didakwa

SUNGAI PETANI, 7 Rabiulakhir 1442H, Isnin – Empat pekerja kontrak warganegara Indonesia dihadapkan di Mahkamah Sesyen, di sini hari ini atas pertuduhan menyebabkan pencemaran air Sungai Muda pada 12 Nov lepas.

Bagaimanapun, tiada pengakuan direkodkan daripada kesemua tertuduh iaitu Dedi Hardianto, 32, Bestian, 38, Andika Safutra, 32, dan Ade Pitria, 33, selepas pertuduhan dibacakan jurubahasa di hadapan Hakim Azman Abu Hassan kerana mereka tidak memahami pertuduhan itu.

Sehubungan itu, mahkamah menetapkan 22 Disember ini untuk sebutan semula kes bagi memanggil jurubahasa membaca pertuduhan berkenaan dalam bahasa Indonesia untuk memastikan tertuduh memahami dengan jelas pertuduhan ke atas mereka.

Mengikut pertuduhan, mereka dituduh bersama-sama dengan sengaja menyebabkan pencemaran air Sungai Muda akibat minyak diesel sekali gus mencemarkan muka sauk di tiga loji rawatan air iaitu Jeniang Baru, Jeniang Lama dan Sungai Pau, Gurun.

Keempat-empat tertuduh didakwa berbuat demikian di KM17, Jalan Kalai Gajah Putih di Sik pada 3.55 petang, 12 Nov dan dituduh mengikut Seksyen 430 Kanun Keseksaan dibaca bersama Seksyen 34 kanun sama yang jika sabit kesalahan boleh dipenjara minimum lima tahun dan maksimum 30 tahun atau didenda atau kedua-duanya.

Mahkamah membenarkan jaminan sebanyak RM50,000 bagi setiap tertuduh dengan seorang penjamin rakyat tempatan.

Selain itu, mahkamah memberikan syarat tambahan iaitu pasport dan permit kerja keempat-empat tertuduh perlu diserahkan kepada mahkamah serta melapor diri di Ibu Pejabat Polis Daerah Sik bagi setiap 23 hari bulan setiap bulan.

Pendakwaan kes dikendalikan Timbalan Pendakwa Raya Noor Azrul Abdul Rahman manakala keempat-empat tertuduh tidak diwakili peguam. – Bernama


Wanita maut putus leher ditetak anak tiri

GUA MUSANG, 14 Rejab 1443H, Rabu – Seorang wanita maut selepas lehernya ditetak hingga putus oleh anak tirinya di rumahnya di Kampung Batu Machang dekat Jerek, di sini, petang tadi.

Ketua Polis Daerah Gua Musang, Supt Sik Choon Foo berkata, suspek iaitu seorang lelaki berusia 39 tahun kemudian hadir ke Balai Polis Bertam di sini pada 4.45 petang dengan memaklumkan telah membunuh ibu tirinya berusia 54 tahun menggunakan parang.

Beliau berkata, kejadian dipercayai berlaku sekitar 4 petang dan siasatan awal mendapati suspek merupakan seorang penagih dadah dan mengalami masalah mental.

“Ketika kejadian hanya suspek dan mangsa berada di rumah tersebut.

“Siasatan polis di tempat kejadian berjaya menemukan senjata yang dipercayai digunakan iaitu sebilah parang.

“Siasatan mendapati mangsa maut selepas lehernya putus akibat tetakan tersebut dan siasatan lanjut mengenainya sedang dijalankan mengikut Seksyen 302 Kanun Keseksaan,” katanya dalam kenyataan.

Sik berkata, mayat wanita itu dihantar ke Hospital Gua Musang untuk bedah siasat.

“Suspek juga mempunyai rekod kesalahan lampau mengikut Seksyen 379A dan Seksyen 451 Kanun Keseksaan,” katanya. – Bernama


Sekatan penuh: KPDNHEP jamin bekalan barang keperluan mencukupi

BANGI, 17 Syawal 1442H, Sabtu – Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan bahawa bekalan barang keperluan di seluruh negara masih stabil dan mencukupi ketika fasa sekatan penuh mulai 1 Jun ini.

Sehubungan itu, KPDNHEP menggesa semua pengguna supaya tidak melakukan pembelian panik dan berlebihan bagi mengelakkan gangguan bekalan di premis-premis jualan.

Menterinya, Datuk Seri Alexander Nanta Linggi berkata, pemantauan dan penguatkuasaan akan terus dilaksanakan oleh penguat kuasa kementerian setiap hari, bagi memastikan keberadaan bekalan barangan keperluan asas di semua negeri.

“Adalah menjadi harapan KPDNHEP bahawa semua pihak terutamanya peniaga dan pengguna bersama-sama bertanggungjawab memastikan keselamatan dan kesihatan melalui kawalan kendiri dan mengikuti SOP serta tidak melakukan pembelian panik supaya bekalan barang keperluan asas di seluruh negara terus berada pada tahap stabil dan mencukupi.

“KPDNHEP dengan ini turut memaklumkan bahawa penguatkuasaan OPS HAD 2J ditangguhkan serta-merta sehingga ke satu tarikh yang akan dimaklumkan kelak,” katanya dalam kenyataan, hari ini.

Bagaimanapun, Nanta Linggi berkata, prosedur operasi standard (SOP) 3.0 yang lain masih terus dikuatkuasakan.

“Kementerian berharap pengguna dan pengunjung premis perniagaan akan terus merancang perbelanjaan dan perjalanan bagi mengurangkan kesesakan di premis perniagaan yang boleh menyebabkan penularan COVID-19 meningkat,” katanya.


China menipu dunia selepas kewujudan ‘kem penumpuan’ terbongkar

KUALA LUMPUR, 17 Muharram 1442H, Sabtu – Nursiman Abdureshid tidak mampu lagi berdiam diri apabila dimaklumkan keluarga tersayang di China tiada di rumah – dipercayai ditahan di ‘kem penumpuan’.

Aktivis Uyghur yang berada di Istanbul, Turki itu tidak menyangka panggilan telefon yang diterima pada 18 Jun 2017 adalah terakhir daripada keluarganya.

Tidak berputus asa, beliau cuba menghubungi rakan-rakan di China untuk mengetahui keadaan keluarga di sana, bagaimanapun hampa kerana gagal mendapatkan jawapan.

“Saya terus mencuba sehinggalah pada Februari 2018, seorang rakan memberitahu saya bahawa tiada sesiapa di rumah. Ini bermakna mereka ditahan di kem penumpuan,” katanya ketika siaran langsung webinar The Uyghur Crisis in China: The Untold Stories from our Uyghur sisters, anjuran The International Women’s Alliance for Family Institution and Quality Education (WAFIQ) dan the Uyghur Human Rights Project (UHRP), hari ini.

Serentak itu, Nursiman segera merujuk kepada pihak berkenaan termasuk pertubuhan hak asasi manusia bahkan Kedutaan China di Turki untuk menjawab persoalan beliau.

“Sehinggalah 15 Jun 2020, Kedutaan China memaklumkan bahawa semua ahli keluarga saya dipenjara. Bapa yang juga hero saya, Abdureshid Tohti, 54, pekerja kerajaan yang telah bersara dijatuhkan hukuman 16 tahun, 11 bulan penjara tanpa apa-apa kesalahan jenayah.

“Ibu, Tajigul Kadir, 51, turut dipenjara selama 13 tahun tanpa alasan,” katanya.

Bukan itu sahaja, abang Nursiman, Ametjan Abdurshid yang merupakan pemilik kedai alat ganti dipenjara selama tujuh tahun, manakala adik lelaki beliau, MuhamedAli Abdureshid yang memiliki dua orang anak dipenjara selama 15 tahun 11 bulan.

Nursiman berkata, selepas 2017, media di seluruh dunia bercakap mengenai ‘kem penumpuan’ yang mana kerajaan China sering menafikannya.

Katanya, China cuba mencipta penipuan lain selepas imej dari satelit serta luahan bekas tahanan kem berkenaan dengan menafikan itu bukan ‘kem penumpuan’ tetapi pusat latihan untuk menawarkan kerja kepada Uyghur kerana mereka tiada kemahiran serta sangat miskin.

“Tapi itu bukan isunya. Rakyat Uyghur sebenarnya berpendidikan. Seperti ibu bapa saya yang berusia lebih 50 tahun, sepatutnya waktu ini adalah masa untuk mereka pencen dan menikmati kehidupan lebih baik bersama cucu.

“Abang dan adik saya yang bersama-sama menguruskan kedai alat ganti dan sudah berkeluarga. Di dalam keluarga, saya serta kakak belajar di luar negara. Sebelum itu, saya mendapat pendidikan di Shanghai manakala kakak di Beijing.

“Kami semua mendapat pendidikan manakala ekonomi kami juga baik dan boleh menanggung keluarga. Oleh itu, apa yang didakwa China adalah tidak berasas,” katanya.


PBT kena guna kuasa larang penjualan arak: Mufti

Oleh Zuhayati Yazid

BANGI, 29 Rabiulawal 1443H, Jumaat – Penguatkuasaan larangan penjualan minuman keras termasuk arak sepatutnya sudah lama dilaksanakan memandangkan Malaysia sebuah negara Islam.

Ditambah pula, pemimpin dan pentadiran negara majoritinya adalah Melayu dan Islam – pasti memudahkan lagi pelaksanaan jika ia benar-benar mahu dikuat kuasakan, kata Mufti Negeri Sembilan, Datuk Mohd Yusuf Ahmad.

“Kita perlu gunakan kuasa yang ada untuk kuat kuasakan larangan arak kepada umat Islam di setiap negeri, ini semua ini penting demi masa depan negara.

“Jangan esok bila hilang kuasa baru menyesal hanya kerana sikap tolak ansur sendiri, ketika itu sudah tidak ada guna lagi memandangkan semua berpunca dari kelemahan sendiri.

“Jadi rebut peluang sekarang selesaikan permasalahan berkaitan isu arak, ingat ini melibatkan syarak,” katanya ketika dihubungi Ismaweb.net, hari ini.

Mengulas lanjut, beliau berkata, pihak berkuasa negara juga perlu bertindak tegas dan tidak terlalu bertolak ansur atau tunduk dengan mana-mana desakan pihak tertentu.

“Kita tengok agama lain, mereka tegas membuat peraturan. Jadi kita juga boleh buat perkara yang sama.

“Jangan kerana sikap terlalu bertolak ansur dan mahu menjaga hak orang lain kita pula yang terpaksa berkorban dan rugikan diri sendiri,” katanya.

Senada dengan pandangan itu, Mufti Pahang, Datuk Seri Abdul Rahman Osman pula berkata, semua negeri perlu mencontohi tindakan kerajaan Kelantan dan Terengganu apabila melarang penjualan arak secara terbuka dan terbukti berjaya melakukannya.

“Sebagai negara Islam kita perlu patuh kepada syarak dan melarang penjualan arak walaupun minuman berkenaan tidak haram kepada orang bukan Islam,” katanya.

Beliau turut memberi contoh pentadbiran Brunei yang tidak membuat penjualan secara terbuka kepada rakyatnya.

“Kita sepatutnya mencontohi Brunei, semua itu berjaya dilakukan disebabkan ketegasan daripada pentadbiran dan pemimpin negara,” katanya.

Terdahulu, Menteri di Jabatan Perdana Menteri (Hal Ehwal Agama) Idris Ahmad berkata, Pihak Berkuasa Tempatan (PBT) dan ahli majlis di setiap negeri mempunyai kuasa untuk menguatkuasakan larangan penjualan minuman beralkohol kepada umat Islam di negara ini.

Dalam masa sama, beliau turut memuji tindakan Perak yang tidak membenarkan penjualan arak secara runcit bermula tahun depan dan menyifatkan perkara itu sebagai kesedaran terbaik daripada pimpinan negeri berkenaan.

Sebelum ini, Dewan Bandaraya Kuala Lumpur (DBKL) sudah menguatkuasakan larangan penjualan arak (liquor) di kedai runcit, serbaneka dan kedai ubat Cina.

Bagaimanapun, penjualan bir oleh premis terbabit masih dibenarkan bermula jam 7 pagi hingga 9 malam sahaja, sebagaimana terkandung dalam syarat baharu untuk permohonan Lesen Minuman Keras (LMK).


Rakyat Malaysia Kalwant Singh jalani hukuman gantung hari ini

SINGAPURA, 7 Zulhijjah 1443H, Khamis – Warga Malaysia Kalwant Singh yang dijatuhi hukuman gantung menjalani hukumannya awal pagi tadi di Penjara Changi Singapura, dan jasadnya akan dibawa pulang ke Cameron Highlands lewat hari ini.

Perkara itu disahkan peguamnya Too Xing Ji ketika dihubungi Bernama.

“Ya. Dia telah menjalani hukuman,” katanya ketika dihubungi.

Mahkamah Rayuan Singapura semalam menolak rayuan terakhir Kalwant, yang pelaksanaannya ditetapkan hari ini.

Kalwant, 32, dijatuhi hukuman gantung di Singapura pada 1 Jun 2016 atas kesalahan mengedar dadah.

Sabitan dan hukumannya dikekalkan oleh Mahkamah Rayuan pada tahun yang sama.

Menurut Too, upacara memperingati Kalwant akan diadakan di 38 Sin Ming Drive pada sebelah petang.

Kalwant, yang berasal dari Cameron Highlands, Pahang, ditahan di republik itu pada 24 Okt 2013, dan disabitkan atas tuduhan memiliki 60.15gm diamorphine dan mengedar 120.9gm dadah jenis itu.

Kalwant memfailkan usul kepada Mahkamah Rayuan bagi penangguhan pelaksanaan hukuman serta semakan terhadap sabitan dan hukumannya.

Permohonan penangguhan hukumannya didengar Ketua Hakim Sundaresh Menon; Hakim Andrew Phang Boon Leong; dan Hakim Tay Yong Kwang melalui platform Zoom. – Bernama


Hampir sejuta individu lengkapkan dua dos vaksin COVID-19

KUALA LUMPUR, 16 Syawal 1442H, Jumaat  – Seramai 987,012 individu telah melengkapkan dua dos suntikan vaksin menerusi Program Imunisasi COVID-19 Kebangsaan setakat semalam, kata Menteri Kesihatan Datuk Seri Dr Adham Baba.

Dr Adham menerusi akaun Twitternya hari ini berkata, seramai 1,725,364 individu telah menerima dos pertama, menjadikan jumlah keseluruhan pemberian dos pertama dan kedua di negara ini sebanyak 2,712,376 dos setakat semalam.

Dr Adham berkata, lima negeri yang telah melengkapkan kedua-dua dos tertinggi ialah Selangor dengan 133,425 dos diikuti Sarawak (92,796), Kuala Lumpur (92,351), Johor (88,129) dan Perak (86,402).

Setakat semalam, 47.70 peratus atau 11,564,724 individu mendaftar untuk menerima suntikan vaksin dan Selangor mencatatkan jumlah pendaftaran tertinggi iaitu 3,092,149 orang.

Mengikut perancangan program imunisasi itu, tempoh pelaksanaan fasa pertama pemberian vaksin yang bermula Februari hingga April lepas melibatkan 500,000 anggota barisan hadapan termasuk petugas kesihatan.

Fasa kedua bermula April hingga Ogos ini pula membabitkan 9.4 juta warga emas, kumpulan rentan dan Orang Kurang Upaya manakala fasa ketiga yang dijadual pada Mei tahun ini hingga Februari 2022, melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih. -Bernama


Polis Israel serbu Masjid al-Aqsa cetuskan lagi pertempuran

BAITULMAQDIS, 15 Ramadan 1443H, Ahad – Polis Israel menyerbu perkarangan masjid Al-Aqsa di Baitulmaqdis Timur pada Ahad mencetuskan lagi pertempuran yang mengakibatkan sekurang-kurangnya 10 lagi rakyat Palestin cedera, lapor Xinhua.

Rakyat Palestin yang berada di perkarangan masjid telah diusir menyebabkan berlaku pertempuran antara jemaah dengan polis Israel.

Sementara itu, Agensi Anadolu melaporkan polis Israel telah menyekat rakyat Palestin daripada memasuki masjid untuk memberi laluan kepada beratus-ratus pendatang Yahudi.

Menurut akhbar Haaretz, seramai 728 pendatang masuk ke kawasan masjid sambil diberi perlindungan yang ketat daripada polis Israel.

Menurut saksi polis menutup pintu Kota Lama Baitulmaqdis untuk menghalang penduduk Palestin dari luar bandar memasuki masjid.

Bagaimanapun, sekatan itu kemudiannya dilonggarkan.

Sejak beberapa hari kebelakangan ini, ketegangan memuncak di seluruh wilayah Palestin selepas tentera Israel pada Jumaat menyerbu perkarangan Masjid Al-Aqsa yang menyebabkan ratusan jemaah cedera. – Bernama


Parti baharu Tun M buang masa, bercorak keluarga

BANGI, 19 Zulhijjah 1441H, Ahad – Parti baharu Tun Dr Mahathir Mohamad bukan sahaja dijangka gagal menjadi kuasa penentu, bahkan mungkin boleh kehilangan kerusi Parlimen sedia ada.

Penganalisis politik, Dr Kamarul Zaman Yusoff berkata, parti baharu itu – daripada serpihan Parti Pribumi Bersatu Malaysia (Bersatu) – mahu menjadi neutral tanpa berpakat dengan Pakatan Harapan (PH) atau Perikatan Nasional (PN).

Namun katanya, realiti politik negara sedang menuju ke arah sistem dua parti dengan blok ketiga tidak menjadi pilihan dan memberi keyakinan kepada pengundi.

“Tanpa berpakat dengan PH dan PN, parti baru ini dijangkakan bukan sahaja gagal merebut kerusi baharu tetapi akan turut gagal mengekalkan enam kerusi sedia adanya, Langkawi, Jerlun, Kubang Pasu, Muar, Sri Gading dan Simpang Renggam.

“Berbeza dengan penubuhan Bersatu dahulu, tatkala isu rasuah sedang mendapat liputan besar media negara dan media antarabangsa, isu rasuah yang cuba dijuarai oleh parti baru ini sudah tidak lagi menjadi isu besar bila beberapa pemimpin sudah didakwa di mahkamah,” katanya dalam kenyataan, hari ini.

Beliau berkata, kenyataan Dr Mahathir bahawa parti baharunya itu tidak memerlukan ramai ahli juga mungkin menggagalkan kejayaannya, memandangkan ia bercanggah dengan prinsip asas demokrasi sebagai penentu pemerintahan.

Dr Kamarul berkata, pengoperasian parti baharu itu juga memerlukan masa, tenaga dan kos yang banyak kerana proses pencarian ahli serta penubuhan peringkat cawangan, bahagian dan negeri.

“Dr Mahathir hanya akan membuang masa, tenaga dan kos untuk menubuhkan parti baru ini sedangkan beliau sepatutnya boleh mengatasi semua masalah ini dengan mudah iaitu menyertai mana-mana satu parti yang sudah sedia ‘established’ dalam negara ini.

“Lebih memburukkan keadaan adalah penamaan Pengerusi Penaja dan Datuk Seri Mukhriz Mahathir sebagai Presiden Penaja parti baharu ini, yang memberikan gambaran bahawa ia adalah sebuah parti bercorak kekeluargaan dan kenegerian (Kedah),” katanya.

Jumaat lalu, Dr Mahathir mengumumkan penubuhan parti baharu – yang belum dinamakan – yang akan mendokong dasar Bersatu seperti awal ditubuhkan dahulu.

Penubuhan parti baharu itu susulan pengguguran keahlian Dr Mahathir – pengasas Bersatu – bersama empat yang lain daripada Bersatu.

Mereka ialah Mukhriz, Syed Saddiq Syed Abdul Rahman, Dr Maszlee Malik dan Dr Ir Amiruddin Hamzah.


Dunia terlepas pandang vaksinasi terhadap banduan: Amnesty

MOSCOW, 5 Syaaban 1442H, Jumaat – Tatkala negara di dunia berusaha memberi vaksin COVID-19 kepada kumpulan berisiko, banduan seolah-olah dilupakan, lapor Sputnik memetik laporan “Forgotten Behind Bars” oleh Amnesty Antarabangsa.

“Rancangan, dasar dan rawatan vaksinasi terhadap banduan kurang jelas … ia memerlukan perhatian global,” kata badan antarabangsa itu pada Khamis.

Laporan setebal 57 halaman itu meninjau tindak balas 69 kerajaan terhadap virus yang turut menular di pusat tahanan. Laporan itu merumuskan langkah yang ada tidak mencukupi dan ada kalanya melanggar hak.

Ketika hanya kira-kira 71 negara menetapkan dasar vaksinasi untuk sekurang-kurangnya satu kumpulan di penjara yang terdedah secara klinikal, banyak yang lain, termasuk negara berpendapatan tinggi, terus berdiam atau tidak jelas mengenai rancangan vaksinasi terhadap banduan.

“Penjara antara beberapa tempat paling berisiko untuk penularan COVID-19 dan kita tidak boleh mengabaikan hak kesihatan mereka yang di penjara,” kata Pengarah Penyelidikan dan Advokasi Amnesty, Netsanet Belay.

Terdapat lebih 11 juta banduan di seluruh dunia mempunyai akses terhad kepada sanitasi sempurna, l, kelengkapan perlindungan diri dan penjagaan kesihatan, menjadikan penjara sebagai pusat penyebaran penyakit ini. Populasi penjara yang semakin berusia, risiko kesan buruk dan kematian juga semakin meningkat.

Laporan itu memetik hasil dapatan suruhanjaya nasional COVID-19 di Amerika Syarikat, yang mempunyai jumlah banduan terbesar di dunia.

Dianggarkan kadar kematian di penjara Amerika Ogos lalu dua kali lebih tinggi berbanding orang awam. – Bernama


COVID-19: Kluster Batu 8 Tambunan berpunca daripada aktiviti sosial

KOTA KINABALU, 18 Jamadilawal 1442H, Sabtu – Satu kluster baharu COVID-19 yang dilaporkan di Sabah hari ini dikenali sebagai Kluster Batu 8, Tambunan dikesan berpunca daripada aktiviti sosial iaitu menuai padi dan sambutan Krismas.

Menteri Kerajaan Tempatan dan Perumahan Sabah Datuk Seri Masidi Manjun berkata, jumlah kumulatif kes positif bagi kluster itu adalah sebanyak 52 kes.

“Kluster ini turut mencatatkan kes di dua daerah lain iaitu Ranau (tiga kes) dan Kota Belud (dua kes),” menurutnya dalam satu kenyataan di sini, hari ini.

Sementara itu, beliau berkata, berdasarkan laporan Jabatan Kesihatan Negeri Sabah, jumlah kes positif baharu COVID-19 di Sabah pada hari ini adalah 259 kes, menjadikan jumlah kumulatif  sebanyak 37,553 kes.

“Satu kes kematian dicatatkan di Sandakan. Seramai 281 pesakit COVID-19 telah sembuh menjadikan jumlah kumulatif sembuh 35,154 orang.

“Sejumlah 1,720 pesakit sedang menerima rawatan iaitu 621 orang di hospital dan 1,099 orang di PKRC (Pusat Kuarantin dan Rawatan Berisiko Rendah COVID-19).

“Bilangan pesakit COVID-19 dalam ICU pula adalah 55 orang dan 14 orang pula memerlukan alat bantuan pernafasan,” kata Masidi yang juga jurucakap rasmi COVID-19 kerajaan negeri.  -Bernama


PUTRA syor tubuh RCI isu DNAA Zahid

Oleh Zuhayati Yazid

BANGI, 6 Rabiulawal 1445H, Jumaat – Penubuhan Suruhanjaya Siasatan Diraja (RCI) wajar disegerakan bagi menentukan kebenaran keputusan melepas tanpa membebaskan (DNAA) Timbalan Perdana Menteri, Datuk Seri Ahmad Zahid Hamidi dari sudut perundangan yang telus.

Ini berikutan, pembebasan 47 pertuduhan membabitkan Ahmad Zahid sudah menjadi isu nasional, selain memberi imej negatif kepada negara di mata dunia yang dilihat memalukan.

Justeru, Presiden PUTRA Malaysia, Datuk Dr Ibrahim Ali berpandangan bahawa kerajaan wajar mempertimbangkan segera penubuhan RCI yang dianggap sebagai keperluan mendesak ketika ini.

“Menerusi laporan penyiasatan RCI akan datang, ia akan menentukan kebenaran dan semestinya mampu mengembalikan integriti Pejabat Peguam Negara, kehakiman dan kerajaan hari ini terutama Perdana Menteri, Datuk Seri Anwar Ibrahim.

“Situasi itu semestinya menjadikan dunia akan kembali menghormati Malaysia sebagai negara bermaruah, pada masa sama mampu memberi penjelasan sebenar kepada rakyat,” katanya dalam kenyataan, hari ini.

Susulan gesaan itu, Ibrahim turut mencadangkan penubuhan RCI berkenaan dipengerusikan bekas Ketua Hakim Negara dan dianggotai individu dalam kalangan profesional serta wakil luar negara.

“PUTRA sangat-sangat berharap kepada PM dan kerajaan supaya cadangan RCI ini dipertimbangkan dan diwujudkan segera. Semoga isu DNAA ini selesai dengan baik.

“PUTRA adalah parti bertunjangkan integriti, bermoral dan menjunjung keluhuran undang-undang dan Perlembagaan negara.

“Doktrin PUTRA adalah kepentingan negara dan rakyat secara hakiki dan ajaran Allah adalah panduan nya. Tiada hipokrit dan bersifat munafik,” katanya.

Sebelum ini, Ahmad Zahid dilepas tanpa dibebaskan oleh Mahkamah Tinggi daripada 47 tuduhan pecah amanah, rasuah dan pengubahan wang haram dana Yayasan Akalbudi yang diasaskannya.

Hakim, Datuk Collin Lawrence Sequerah, melepas tanpa membebaskan Presiden UMNO itu selepas membenarkan permohonan Timbalan Pendakwa Raya, Datuk Mohd Dusuki Mokhtar yang memaklumkan bahawa Jabatan Peguam Negara ingin memberhentikan semua prosiding terhadapnya.

Bagaimanapun, peguam bela Datuk Hisyam Teh Poh Teik memohon, supaya Ahmad Zahid dibebaskan daripada semua tuduhan kerana ia tidak adil kepada anak guamnya berikutan tuduhan ke atasnya ‘tergantung’ tanpa ada kepastian.


Anak muda perlu bawa dimensi baharu bebas politik wang

Oleh Athirah Huda Zalhe

BANGI, 15 Rabiulakhir 1444H, Khamis – Malaysia mampu menjadi sebuah negara bersih daripada amalan politik wang dan rasuah sekiranya anak muda diberi peluang membawa dimensi baharu mentadbir negara.

Calon Pejuang di Dewan Undangan Negeri (DUN) Slim, Meor Muhamad Azim Meor Aznam berkata, meskipun budaya kotor politik wang sudah ‘membarah’, masih belum terlambat untuk golongan muda melakukan perubahan pada Pilihan Raya Umum Ke-15 (PRU15).

Beliau yang juga calon muda pada PRU15 berkata, pembabitannya dalam pilihan raya kali ini bertujuan untuk membawa negara ke arah kepimpinan yang lebih bersih, telus dan berintegriti.

“Kepada anak muda di luar sana sama ada sebagai pengundi atau calon, kini tiba masanya kita memasuki era dan mengimplementasikan cara kita dengan membuat perbandingan.

“Seperti mana kita membeli barang, takkan terus beli sebaliknya kita buat dahulu perbandingan, dan selepas lihat pilihan yang lebih berbaloi barulah kita beli,” katanya kepada Ismaweb.net, hari ini.

Meor Muhammad berkata, langkah yang sama juga perlu diaplikasikan dalam dunia politik, di mana perbandingan juga perlu dibuat antara semua parti bertanding untuk mengenal pasti pilihan paling terbaik.

“Cuba bezakan ‘track record’ parti A, B dan C serta apa sebenarnya perjuangan mereka.

“Maka dengan ini anak muda akan dapat kenal pasti dan apabila masuk ke kancah politik sebagai calon, maka mereka tiada lagi niat semata-mata duit melankan atas dasar perjuangan,” katanya.

Atas sebab itu, beliau berkata, Gerakan Tanah Air (GTA)-Pejuang berbeza dengan parti gabungan lain yang tidak memanfaatkan wang bagi tujuan kempen semata-mata.

Katanya, Pejuang lebih mengambil pendekatan untuk tidak turut serta dalam ‘perang’ bendera dengan parti-parti lain sepanjang kempen, sebaliknya mengutamakan perbelanjaan bagi tujuan yang lebih penting.

“Daripada kita menghasilkan banyak bendera lebih baik kita banyakkan bantuan kepada orang yang susah dan itu cara kempen kita. Itulah kelainan dengan parti lain yang membezir sepanjang kempen PRU15.

“Kenapa pengundi perlu pilih GTA, kerana jelas kami berjimat cermat dan meneliti keluar masuk kewangan berbanding parti lain yang mengamalkan pembaziran, kroni dan rasuah.

“Itulah yang akan dibawa jika memegang tampuk kepimpinan. Kalau mahu begitu, maka mulalah daripada bawah,” katanya.


Banjir di Sudan musnah ribuan rumah penduduk

DUBAI, 16 Zulhijjah 1441H, Khamis – Hujan lebat dan banjir kilat yang kerap berlaku sepanjang minggu ini memusnahkan ribuan kediaman serta menjejaskan mata pencarian penduduk, kata agensi Pertubuhan Bangsa-Bangsa Bersatu (PBB).

Pejabat Penyelaras Hal Ehwal Kemanusiaan PBB (OCHA) berkata, hujan menyebabkan kerosakan pada rumah dan infrastruktur, terutama di kawasan yang teruk dilanda seperti Khartoum, Nil Biru dan Sungai Nil.

Ramai penduduk dipindahkan susulan bencana itu.

Selain itu, hujan lebat juga menghambat pengeluaran tanaman dan meningkatkan wabak penyakit.

“Jumlah penduduk yang terjejas dijangka meningkat,” kata OCHA, menunjukkan bahawa 400,000 rakyat terjejas sepanjang musim tahun lalu.

Sudan kerap dilanda hujan lebat antara bulan Jun dan Oktober. – Agensi


Ganggu negara bantu Palestin, perang proksi lakonan Israel

BANGI, 5 Rejab 1442H, Rabu – Perang proksi yang tercetus – atas alasan tertentu – di setiap negara yang menjadi laluan untuk membantu Palestin merupakan peta lakonan bagi menyelamatkan negara haram Israel.

Presiden PAS, Datuk Seri Abdul Hadi Awang berkata, semua negara yang terlibat menjadi saluran bantuan kepada Palestin akan diganggu dengan pelbagai cara.

Katanya, negara haram Israel diiktiraf sah kewujudannya, walaupun bumi itu dirampas daripada penduduk asal yang dihalau keluar secara paksa dan zalim.

Sebaliknya, penduduk asal Palestin pula dipaksa dengan pelbagai tawaran mewah dan dipujuk oleh jiran-jiran mereka yang tidak berperikemanusiaan supaya menyelamatkan Israel.

“Kini kita menyaksikan lakonan perdamaian bagi menyelamatkan negeri haram Israel terus berlangsung dengan sedemikian rupa. Antaranya ialah langkah menyekat setiap laluan yang membantu perjuangan Palestin.

“… Bagi Israel, bukan lagi soal ideologi atau mazhab atau kaum. Semua yang menjadi ancaman kepada Israel mesti dihapuskan,” katanya dalam kenyataan, hari ini.

Abdul Hadi yakin, ketika ini Israel ‘gelabah’ dengan pencapaian kemajuan teknologi tinggi dimiliki Iran dan Turki.

Katanya, ini kerana kedua-dua negara itu bakal bangkit menjadi kuasa besar dunia yang berpihak kepada Palestin.

Justeru, katanya, kempen sedang berlangsung bagi menggagalkan kebangkitan dua negara Islam ini yang mana sasarannya ialah Muslim, khususnya dalam kalangan agamawan dan ahli politik yang berpengaruh serta boleh dipergunakan dengan berbagai-bagai cara atau pendekatan.

“Tanpa disedari akan dirinya yang jahil murakkab diberikan umpan yang lumayan.

“Iran dikatakan mazhab Syiah yang dianutinya tidak layak disokong oleh Sunni, manakala Turki pula ditohmah akan kembali menjadi penjajah ‘Uthmaniyah’ yang mengancam keamanan dunia dan tidak layak mendapat sokongan negara Islam. Khususnya sokongan negara Arab yang menjadi Imam Sunni dan bangsa Nabi Muhammad ﷺ.

“Sebenarnya semua itu adalah lakonan filem lama hitam putih yang dibaharukan menjadi filem warna-warni dan perancangan lakaran peta baharu yang perlu diubah. Sesetengahnya gagal menyekat kebangkitan semula untuk kembali kepada Islam. Maka dirancang strategi secara berhadapan atau secara halus,” katanya.


Asia Tenggara hampir ‘tumbang’ dengan lonjakan kes COVID-19

SINGAPURA, 28 Zulkaedah 1442H, Jumaat – Setelah melepasi tempoh terburuk ketika pandemik COVID-19 yang tercetus tahun lalu, Asia Tenggara kini berdepan lonjakan kes jangkitan dan kematian, tatkala proses vaksinasi bergerak perlahan serta varian baharu menular.

Ketika negara lain seperti Britain, Jerman dan Perancis bersiap sedia menghapuskan sekatan, kerajaan di Asia Tenggara pula bertindak memperketatkan kawalan dengan harapan sekatan bersasar akan mengurangkan kenaikan kes sejak Mei.

Indonesia menjadi negara yang paling teruk terkesan dengan gelombang baharu ini, apabila kes harian sebanyak 38,391 direkodkan pada Khamis – iaitu enam kali ganda daripada bulan sebelumnya.

Kadar pesakit di hospital Pulau Jawa – yang paling padat penduduk – juga telah mencapai tahap maksimum, apatah lagi dengan masalah kekurangan bekalan oksigen dan ruang di kawasan perkuburan COVID-19 yang hampir penuh.

Rekod kematian juga meningkat di Malaysia dan Thailand pada Khamis, di mana pihak berkuasa mencadangkan sekatan perjalanan dalam negeri ekoran varian baharu Delta yang menyebabkan kelumpuhan ke atas Indonesia dan Bangkok.

Terminal baharu di lapangan terbang ibu negara Thailand juga diubah menjadi hospital medan dengan menempatkan 5,000 katil bagi rawatan COVID-19.

Sementara di Myanmar, lebih 4,000 kes baharu dicatatkan – paling tinggi – pada Khamis, selain kematian tertinggi juga direkodkan Kemboja dalam tempoh sembilan hari terakhir.

Pakar kesihatan menjangkakan tahap ujian saringan yang rendah di negara padat seperti Indonesia dan Filipina juga mungkin memberikan jumlah kes jangkitan yang tidak menyeluruh.

Manakala, Myanmar pula mengalami penurunan kadar ujian saringan sejak tentera merampas kuasa pada Februari lalu. – Agensi


25 individu disyaki jual sijil vaksin palsu ditahan

KUALA LUMPUR, 8 Rejab 1443H, Khamis – Polis Diraja Malaysia (PDRM) setakat ini telah menahan 25 individu kerana disyaki terlibat dengan penipuan penjualan sijil vaksin palsu.

Pengarah Jabatan Siasatan Jenayah Komersial Bukit Aman, Datuk Mohd Kamarudin Md Din berkata, penahanan individu berkenaan adalah hasil pengesanan sembilan kes di seluruh negara.

Beliau berkata, mereka yang ditahan membabitkan masing-masing tiga doktor dan jururawat, tujuh ejen, seorang staf klinik serta 11 orang awam.

“Kes terbaharu adalah di Sabah yang mana staf (klinik) membuat laporan terhadap seorang doktor (didakwa) melakukan penipuan terhadap sijil vaksin di Kinarut, Sabah,” katanya dalam sidang media khas di Menara KPJ, di sini.

Menurut Mohd Kamarudin, laporan tersebut dibuat oleh staf klinik pada 4 Februari (Jumaat) lepas dan doktor berusia 37 tahun yang juga seorang daripada 25 suspek telah ditahan pada 7 Februari (Isnin) di Lapangan Terbang Antarabangsa Kuala Lumpur (KLIA).

“Siasatan hampir selesai. Kami akan rujuk kepada Timbalan Pendakwa Raya untuk cadangan pertuduhan dan arahan selanjutnya,” katanya.- Bernama


Mantan hakim dan politik

BERIKUTAN tersebarnya video Tan Sri Richard Malanjum, mantan Ketua Hakim Negara, berkempen menyokong calon parti Warisan dalam Pilihan Raya Negeri Sabah, pada 23 September 2020, Encik Lukman Sheriff menulis dalam Facebooknya:

“Apabila Tun Hamid bersuara dulu, orang panggil dia dengan pelbagai kata nista. Mkini ada buat coverage pun pasal ni. Media English mengutuk Tun Hamid seolah-olah beliau memalukan seluruh badan kehakiman. Teruk dia dicaci. Cuba baca https://m.malaysiakini.com/news/267415

Tun Hamid sebagai seorang yang berprinsip terus respons. Dia pejuang. Dia balas semua. Rupanya ada bekas Menteri MOF pun kata dia rasis, ekstremis dan pembohong. Ini semua sebab dia pertahankan Perlembagaan dan bangsanya. Sila baca https://tunabdulhamid.me/2019/02/response-to-all-my-critics/

Tetapi teka respons Tun masuk tak dalam media English? Takkan? Adakah ini “fair and objective” media? Jadi sebilangan pembaca berita bangsar bubble ni terus mengutuk dan mencaci Tun Hamid. Panas telinga saya ketika itu.

Tetapi apabila bekas hakim TS Richard berpolitik menggunakan “racial/ethnic” card, sikit pun tak menjadi isu. https://www.facebook.com/669402819/posts/10157037254742820/?extid=HEGhpU8Y3PQ47DQl&d=n

Saya tak kata TS Richard salah. Saya bukan nak TS Richard dikutuk. Saya ada masalah besar dengan media yang terlampau berat sebelah dan selektif. T Hamid seorang yang berwibawa tetapi dikotori reputasinya dengan tidak adil. Saya terus terang kata media kita ni rasis. Kalau satu bangsa buat sesuatu dia ok dan tiada masalah. Tapi Kalau ada bangsa yang mereka tak suka buat yang sama ia jadi rasis. Dan naratif dan subtext begini yang meracuni rakyat kita.

Saya harap pada suatu hari Nanti satu kajian ilmiah dibuat mengenai peranan media dalam menjalankan satu kempen/ pogrom rasisma di malaysia. Masuklah media Melayu dan vernakular jika ada tetapi jangan tak masuk media2 English yang sentiasa bermain dengan isu ini supaya kita sedar bagaimana mereka dengan jahat mengadudomba kita. Tun Hamid salah satu mangsa mereka.

Ps: Tun Hamid never campaign politically. He fought based on causes/ principles.”

Pada 24 September 2020, Tun Abdul Hamid menghantar respons ini kepada Encik Lukman:

Assalamualaikum saudara Lukman,

Terima kasih di atas muatan di Facebook saudara yang dihantar kepada saya oleh beberapa orang sahabat.

Sebenarnya, ada berbezaan antara apa yang dilakukan oleh TS Richard Malanjum dan saya. Beliau berkempen menyokong calon parti tertentu dalam pilihan raya.

Saya mengulas isu-isu berkaitan parti-parti politik, kerajaan dan pembangkang. Jika saya bersetuju dengannya, saya kata saya bersetuju dan saya beri alasan-alasan saya. Jika saya tidak bersetuju, saya kata saya tidak bersetuju dan saya beri alasan-alasan saya.

Apa yang pengkritik-pengkritik saya tidak puas hati ialah, semenjak tahun 2014, melalui ucapan dan rencana saya, saya menyeru orang Melayu bersatu untuk menentang tuntutan orang-orang bukan Melayu yang melampau dan berlawanan dengan apa yang telah dipersetujui dan termaktub dalam Perlembagaan. Saya mempertahankan Perlembagaan. Mereka hendak merobek-robekkanya kerana mereka mahu lebih.

Mereka nampak saya merbahaya kepada perancangan mereka, kerana seruan-seruan saya dapat mempengaruhi orang Melayu sehingga kerajaan terpaksa membuat pusingan-U, bermula dengan penarikan balik cadangan untuk memansuhkan Akta Hasutan 1948 dan menggantikannya dengan Rang Undang-Undang Harmoni, oleh DS Najib; penarikan balik cadangan untuk ratify ICERD dan Statut Rom; Kerjasama UMNO dan PAS dan, lebih penting lagi, menyedarkan orang Melayu tentang bahayanya DAP terhadap hak dan kepentingan orang Melayu dan kedudukan agama Islam.

Maka mereka menyerang kredibiliti saya.

Seterusnya, bandingkan apa saya lakukan dengan apa yang dilakukan Tun Salleh Abas dan DS Gopal Sri Ram yang mereka tidak bantah, malah menyokong.

Tun Salleh Abas bertanding sebagai calon S46 menentang Dato’ Sharizat dan kalah. Selepas itu, beliau bertanding sebagai calon PAS di Terengganu, menang dan menjadi Ahli Exco Negeri. (Pada masa itu, S46 dan PAS adalah pembangkang)

DS Gopal Sri Ram, antara lain, mewakili Perdana Menteri Tun Dr Mahathir Mohamad, meminta Peguam Negara Apandi Ali, menangkap dan menuduh DS Najib Razak, Perdana Menteri sebelumnya. Ditanya kerana apa, DS Gopal Sri Ram menjawab, “Ramai orang akan gembira jika beliau berbuat demikian” dan beliau (Apandi) akan menjadi wira sebagai Peguam Negara pertama yang menangkap seorang Perdana Menteri. (Afidavit TS Apandi).

Mengapa mereka tidak dikritik?

Tun Abdul Hamid Mohamad
Bekas Ketua Hakim Negara


Burqa: Penyampai berita lelaki pakai pelitup muka hitam tanda protes

KABUL,25 Syawal 1443H, Khamis – Beberapa saat sebelum membacakan berita, penyampai televisyen lelaki Afghanistan, Nisar Nabil mengenakan penutup muka berwarna hitam sebagai simbol protes terhadap arahan Taliban.

Tindakan itu sebagai tanda sokongan rakan sekerja wanita yang diarahkan menutup seluruh bahagian muka dan kepala ketika bersiaran.

“Ketika siaran berita langsung atau program politik kami akan memakai pelitup muka sebagai protes,” katanya selepas menyampaikan buletin di studio saluran TOLOnews, di Kabul.

Sejak Taliban mengambil alih pentadbiran, pelbagai arahan dikeluarkan terutama golongan wanita dan kanak-kanak perlu mengikut landasan syariat Islam.

Terbaharu, pemimpin utama Taliban, Hibatullah Akhundzada mengeluarkan dekri dengan mengarahkan semua wanita menutup kepala dan bahagian muka sepanjang berada di kawasan awam.

Arahan sama turut dikuat kuasa kepada penyampai berita wanita sepanjang bertugas dan kebanyakan mereka membantah..

Kini semua penyampai berita lelaki turut memakai pelitup muka berwarna hitam ketika bergandingan dengan rakan setugas wanita.

“Taliban mahu memberi tekanan kepada media. Mereka mahu petugas media berfungsi mengikut rancangan mereka,” katanya.

Perkara sama juga berlaku kepada penyampai berita di saluran 1TV yang turut mengenakan pelitup muka berwarna hitam ketika bersiaran.

Justeru, Ketua Pengarang 1TV, Idrees Faroqi berharap pentadbiran Taliban menyemak semula dan menarik balik arahan yang dikeluarkan berikutan berdepan kesukaran sepanjang mengendalikan program secara langsung dalam tempoh masa yang panjang. – Agensi


UMNO perlu kenal pasti MCA kawan atau lawan

Oleh Siti Hafidah Abd Ghaffar

BANGI, 16 Jamadilawal 1443H, Selasa – UMNO perlu berani membuat percaturan dan tidak bergantung sepenuhnya kepada parti berasaskan kaum, MCA untuk bertanding pada Pilihan Raya Umum ke-15 (PRU15).

Ekoran itu, UMNO digesa mengemukakan calon mereka untuk bertanding di kerusi Parlimen dan Dewan Undangan Negeri (DUN) yang kawasan majoriti Melayu Islam serta tidak memberi laluan kepada MCA atas dasar mahu mengekalkan kerusi tradisi.

Menyuarakan pandangan itu, Presiden BERJASA, Ustaz Zamani Ibrahim berkata, UMNO sepatutnya mengenal pasti sama ada MCA kawan untuk memperkukuhkan Barisan Nasional (BN) ataupun lawan yang sekadar mempergunakan parti politik Melayu itu.

Ini kerana, katanya, ketika BN rapuh dan jatuh pada PRU14, MCA dilihat beria-ia mahu meninggalkannya, namun selepas UMNO mendapat kembali kerusi pada beberapa pilihan raya, parti politik Cina itu seolah-olah mula merujuk kembali.

“UMNO sendiri yang berada dalam BN perlu kenal siapa kawan, siapa lawan itu penting.

“Kita tidak mahu UMNO salah menilai dan sepatutnya UMNO kena belajar daripada apa yang berlaku,” katanya ketika dihubungi Ismaweb.net.

Ustaz Zamani juga menegaskan bahawa MCA tidak wajar diberi peluang bertanding di kawasan Melayu kerana apabila mereka menang, bukan agenda Melayu yang diperjuangkan sebaliknya sibuk mengangkat bangsa mereka termasuk sekolah vernakular.

“Lawanlah DAP, buatlah apa-apa perancangan hingga mereka mampu membuktikan kawasan majoriti Cina sudah kembali kepada MCA.

“Barulah nampak parti itu bekerjasama untuk membina kekuatan BN itu sendiri.

“Tapi apa yang nampak di mana ada keuntungan di situ mereka akan menumpang dan bergantung,” katanya.

Sebelum ini, Pengerusi BN, Datuk Seri Dr Ahmad Zahid Hamidi memberi jaminan bahawa MCA berhak mendapatkan kembali semua kerusi tradisinya pada PRU15 ini.

Katanya, selain kerusi tradisi, kemungkinan parti itu juga akan mendapat kuota atau kerusi tambahan.


Hamas desak Israel bertanggungjawab atas jenayahnya terhadap Palestin

GAZA, 10 Muharam 1444H, Isnin – Pergerakan Perjuangan Islam Palestin (Hamas) menggesa masyarakat antarabangsa supaya mempertanggungjawabkan Israel terhadap jenayah yang dilakukan.

Jurucakap Hamas, Hazem Qasem berkata, Israel melakukan jenayah perang dan keganasan negara terhadap rakyat Palestin, justeru ia perlu bertanggungjawab di semua peringkat – merujuk kepada Mahkamah Jenayah Antarabangsa (ICC).

“Penceroboham Israel ke atas Gaza adalah kesinambungan dasar pencerobohan Israel ke atas rakyat Palestin di mana sahaja mereka berada, termasuk di Tebing Barat dan Baitulmaqdis yang diduduki,” katanya.

Qasem mengulangi bahawa pencerobohan Israel memerlukan tindak balas daripada pejuang Palestin untuk memaksa musuh membayar harga bagi jenayahnya terhadap rakyat Palestin.

Beliau menggesa masyarakat antarabangsa memberi tekanan kepada pendudukan Israel bagi menghentikan pencerobohannya ke atas rakyat Palestin – yang menjurus kepada pelanggaran undang-undang antarabangsa secara terang-terangan.

Israel menamatkan serangan pengeboman selama tiga hari terhadap rakyat Palestin di Gaza malam tadi berikutan gencatan senjata yang diusahakan oleh Mesir.

Ketika serangan itu, 44 rakyat Palestin termasuk 15 kanak-kanak dan empat wanita terbunuh dan 360 yang lain cedera. – Agensi

Pautan berkaitan;


PRU15: PN umum calon ikut setiap negeri

KOTA BHARU, 25 Rabiulawal 1444H, Sabtu – Pengumuman calon-calon Perikatan Nasional (PN) yang akan bertanding pada Pilihan Raya Umum ke-15 (PRU15) akan dibuat di setiap negeri, kata Pengerusinya, Tan Sri Muhyiddin Yassin.

“(Pengumuman) tak buat di pusat, jadi rakyat di negeri akan tahu siapa calon PN daripada parti-parti yang ada (dalam PN) yang akan bertanding.

“Lepas itu baru kita dapat tetapkan (sasaran kerusi) selepas hari penamaan calon, (sama ada) calon itu diterima insya-Allah lepas tu nanti kita boleh lihat perkembangan, sementara ini yang penting ialah persiapan kita telah pun mulakan,” katanya.

Beliau berkata demikian kepada pemberita selepas Majlis Himpunan Penyatuan Ummah sempena Sambutan 32 tahun Pentadbiran Membangun Islam di pekarangan Stadium Sultan Muhammad IV di sini malam tadi.

Turut hadir Presiden PAS, Tan Sri Abdul Hadi Awang dan Menteri Besar Kelantan, Datuk Ahmad Yakob.

Dalam perkembangan sama, Muhyiddin yang juga Presiden Bersatu berkata, PN akan meletakkan calon di kesemua 222 kerusi Parlimen termasuk 27 kerusi yang dianggap kritikal pada PRU15.

Beliau berkata, kesemua calon PN akan menandatangani aku janji dan melafaz ikrar antirasuah seperti yang dilakukan PN pada Pilihan Raya Negeri (PRN) Johor dan Melaka.

“Sumpah ikrar dengan nama Allah bahawa mereka komited untuk menentang dan tidak membuat sesuatu yang melanggar Akta Suruhanjaya Pencegahan Rasuah Malaysia. Kita akan buat yang sama (pada PRU15),” katanya.

Muhyiddin juga yakin PN mampu memenangi kesemua 14 kerusi Parlimen di Kelantan berdasarkan semangat kerjasama yang kukuh antara Bersatu dan PAS di negeri itu.

“Insya-Allah ada semangat kerjasama yang cukup kukuh dan saya yakin rakyat di Kelantan ini memang faham dan sudah tahu mengenai isu-isu yang penting seperti ekonomi, kebajikan, kesihatan dan sebagainya,” katanya.-  Bernama


12,140 hektar kawasan dikenalpasti untuk tanaman jagung bijirin

BANGI, 16 Zulkaedah 1443H, Khamis – Pertubuhan Peladang Kebangsaan (NAFAS) telah mengenalpasti kawasan seluas 12,140 hektar yang boleh digunakan semula bagi dijadikan tanaman jagung bijirin.

Usaha berkenaan selaras dengan komitmen NAFAS untuk membantu merealisasikan usaha dalam mengurangkan kebergantungan import jagung bijirin yang merupakan bahan mentah kepada penghasilan makanan ternakan.

“NAFAS komited untuk terlibat dalam rantaian industri ternakan ayam selari saranan kerajaan yang menggesa kerjasama awam dan swasta diperkukuhkan bagi tingkatkan hasil pertanian khusus industri ternakan ayam,” katanya dalam kenyataan, hari ini.

Pada masa sama, sebanyak 20 peratus disasarkan NAFAS untuk menguasai pasaran ayam dengan pengeluaran 144 juta ekor setahun.

Situasi berkenaan sekaligus dapat memastikan harga ayam di pasaran kekal relatif dan stabil, katanya.

“Penglibatan NAFAS dalam rantaian nilai industri ayam ini akan dilaksanakan melalui pemerkasaan rangkaian Pertubuhan Peladang bermula dengan NAFAS di peringkat induk dan seterusnya struktur pergerakan Pertubuhan Peladang (PP) tiga peringkat terdiri daripada 14 PPN di peringkat negeri,” katanya.

Selain itu, 279 PPK di peringkat kawasan dan hampir satu juta ahli peladang di seluruh negara.

Katanya, langkah berkenaan dalam masa sama diyakini mampu mewujudkan peluang pekerjaan yang baharu dan meningkatkan aktiviti ekonomi di sekitar kawasan yang terlibat, sekaligus meningkatkan hasil pendapatan bagi penduduk setempat.

Buat masa ini, Malaysia mengimport hampir 100 peratus jagung bijian atau kira-kira dua juta tan setahun dari negara seperti Argentina, Brazil dan Amerika Syarikat (AS).

“NAFAS yakin menerusi rangkaian Pertubuhan Peladang dan sokongan pelbagai pihak yang berkepentingan, usaha merealisasikan projek tanaman jagung bijian bagi makanan ternakan dapat dilaksanakan,” jelasnya.

Malah, program yang berskala besar itu diyakini dapat membantu mengurangkan kebergantungan negara terhadap import jagung bijian yang sangat tinggi bagi kegunaan penghasilan makanan ternakan dan seterusnya dapat menstabilkan harga pasaran ayam.


PRN Melaka: UMNO diingatkan tak terlebih tamak, agihkan kerusi secara adil

Oleh Zuhayati Yazid

BANGI, 26 Rabiulawal 1443H, Selasa – UMNO, PAS mahupun BERSATU dinasihatkan tidak mengulangi kesilapan lama yang membawa kekalahan besar di Melaka pada Pilihan Raya Umum ke-14 (PRU14) pada Pilihan Raya Negeri (PRN) kali ini.

Ketiga-tiga parti perlu bertindak matang dengan menjalinkan kerjasama bagi menguatkan dan menyatukan orang Melayu.

Penganalisis politik, Prof Dr Ahmad Atory Hussien berkata, sikap tamak UMNO yang selalu pentingkan diri tidak harus diteruskan, sebaliknya berfikiran waras dan adil dalam isu pembahagian kerusi PRN nanti.

“Saya melihat ini semua disebabkan ketamakan UMNO sendiri, sepatutnya UMNO lebih ‘gentle’, gunakan ‘hukum faraid’ untuk selesaikan permasalahan ‘3 beradik’.

“Mungkin UMNO menganggap mereka sebagai anak lelaki yang tua dan perlu dilebihkan.

“Agihkan 7 daripada 20 kerusi kerana 6 lagi adalah hak DAP, jadi selebihnya itu bahagikan pula kepada PAS dan BERSATU supaya sama-sama merasai secara adil,” katanya kepada Ismaweb.net, hari ini.

Beliau berkata demikian sebagai mengulas perkembangan positif mengenai kerjasama antara UMNO, PAS dan BERSATU dalam menghadapi PRN Melaka.

Prof Ahmad Atory turut menyifatkan sikap tamak haloba UMNO sendiri menyebabkan penyatuan itu tidak diselesai terlebih awal, sebaliknya sering mengaku mereka kononnya parti yang kuat dan kukuh seperti dahulu.

Justeru, beliau menasihatkan UMNO supaya tidak mengenangkan lagi kisah-kisah lama jika mahukan penyatuan, tetapi terus dan berganding bahu untuk sama-sama berbakti kepada rakyat.

“Tidak perlu lagi timbulkan UMNO sebagai parti yang kuat dapat bela rakyat dan sebagainya, itu semua sudah berlalu, hakikatnya hari ini UMNO tidak seperti dulu lagi,” katanya.

Prof Atory juga turut menyifatkan PAS sebagai orang tengah yang banyak beralah demi penyatuan semua pihak.

“Tindakan PAS sangat matang kerana sentiasa beralah dan kekal pendiriannya untuk terus bersama Islam dan Melayu.

“Mungkin kerana itu mereka sokong UMNO tapi dalam masa sama menolak Amanah yang bersekongkol bersama DAP,” katanya.


676 kes di Lubnan dalam 24 jam

BEIRUT, 10 Muharram 1442H, Sabtu – Sebanyak 676 jangkitan wabak COVID-19 direkodkan di Lubnan dalam tempoh 24 jam – sekali gus menjadikan angka keseluruhan melepasi 15,000 setakat pagi ini.

Kementerian Kesihatan mengesahkan, jangkitan meningkat sejak letupan besar di pelabuhan Beirut pada 4 Ogos lalu – yang mengorbankan lebih 180 orang, ribuan cedera dan memusnahkan sebahagian besar ibu negara itu.

Sebanyak 5,855 kes atau satu pertiga keseluruhan jangkitan telah didaftarkan dalam masa 10 hari.

Jumlah keseluruhan kes dicatatkan sebanyak 15,613 kes dengan 148 kematian, sejak wabak menular Februari lalu.

Lubnan ketika ini melonggarkan perintah berkurung selepas dikuat kuasakan pada 21 Ogos akibat tekanan daripada sektor perniagaan.

Perintah larangan dilonggarkan semalam, selepas protes daripada sektor swasta termasuk pemilik perkhidmatan serta perniagaan pelancongan yang terkesan akibat ekonomi yang makin merosot.

Sebelum ini, Menteri Kesihatan, Hamad Hassan berkata, hospital negara sudah penuh – melebihi tahap keupayaan maksimum untuk merawat pesakit COVID-19 selepas mangsa tragedi letupan mendapatkan rawatan.

Beliau berkata, hospital awam dan swasta mempunyai kapasiti sangat terbatas, baik dari segi katil rawatan di unit rawatan intensif mahupun peralatan pernafasan.

Katanya, keadaan bertambah buruk selepas beberapa hospital Beirut dilanda letupan dan tidak lagi dapat berfungsi. – Agensi


Arahan suntikan vaksin ISR secara paksa palsu: KKM

BANGI, 24 Rabiulakhir 1445H, Rabu – Kementerian Kesihatan (KKM) menegaskan tidak pernah mengeluarkan arahan berhubung pelaksanaan suntikan vaksin ISR secara paksa.

Bahkan, KKM dalam kenyataan hari ini turut menegaskan bahawa vaksin ISR yang ditularkan pihak tertentu di media sosial adalah tidak wujud.

Kementerian itu memandang serius terhadap penyebaran maklumat palsu di aplikasi Whatsapp oleh pihak tidak bertanggungjawab, kononnya suntikan vaksin ISR bakal disuntik secara paksa kepada rakyat.

“Pihak yang tidak bertanggungjawab ini telah menimbulkan kekeliruan dalam kalangan masyarakat memandangkan KKM tidak pernah mengeluarkan sebarang arahan berkenaan suntikan secara paksaan kepada rakyat dan vaksin ISR ini tidak wujud.

“Justeru, orang ramai adalah diseru dan dinasihatkan untuk berhenti menyebarkan sebarang perkongsian maklumat palsu dan tidak sah yang boleh mendatangkan kekeliruan dalam kalangan masyarakat,” katanya.

Pada masa sama, KKM turut menasihatkan semua pihak untuk berhati-hati dalam menyebarkan informasi dan sentiasa memastikan kebenaran sebelum berkongsi dengan mana-mana individu.


Lantikan Jemaah Menteri mesti ikut keperluan negara, bukan penuhi kehendak parti

BANGI, 15 Muharram 1443H, Selasa – BERJASA berharap barisan Jemaah Menteri yang akan diumumkan nanti dari kalangan yang bersih daripada rasuah serta seorang yang berwibawa dalam menjalankan tugas.

Selain itu, pelantikan mereka juga harus berdasarkan keperluan negara dan bukannya kerana memenuhi kehendak pimpinan parti yang telah menyokong lantikan Perdana Menteri kesembilan.

Ini atas sebab pemimpin yang berwibawa dan berjiwa negarawan sahaja yang mampu mendahulukan suara rakyat dan ambil peduli kesusahan rakyat tanpa syarat, tegas Presiden BERJASA, Ustaz Haji Zamani Ibrahim.

Beliau mengingatkan kerajaan baharu supaya berusaha menunaikan semua harapan rakyat untuk membawa negara ke arah yang lebih baik daripada sekarang.

Antaranya dari segi kewibawaan politik yang tinggi seperti tiada rasuah dalam kalangan barisan pimpinan, peningkatan ekonomi dan pengurangan masalah sosial.

“Sudah masanya untuk pemimpin yang diberi kedudukan berani untuk memperbaiki keadaan dan kerosakan yang sudah berlaku. Segera percepatkan penyelesaian kes korupsi melibatkan pemimpin-pemimpin terkemuka dan penjawat awam.

“Jangan lagi ada jurang perbezaan dalam menguatkuasakan undang-undang dan peraturan sama ada rakyat mahupun pemerintah. Kesilapan yang lalu tidak patut diulang lagi.” tegasnya dalam kenyataan hari ini.

Dalam pada itu, Ustaz Zamani menggesa kerajaan memastikan setiap Ahli Parlimen dapat membantu rakyat secara terus-menerus dengan peruntukan yang relevan dan mengikut keperluan semasa.

“Perlu diingatkan kembali mengenai bantuan yang pernah diberikan yang berjumlah RM300,000, ke manakah bantuan itu disalurkan supaya rakyat dapat melihat ketelusan serta integriti yang tinggi dalam kerajaan baharu sekarang,” katanya.

Berhubung krisis kesihatan pula, BERJASA menyarankan kepada kerajaan supaya segera mengurangkan kadar jangkitan baharu kes COVID-19 harian dengan pemberian kit ujian kendiri secara percuma kepada yang memerlukan terutamanya golongan berpendapatan rendah.

Bahkan penguatkuasaan yang ketat amat diperlukan dalam urusan rentas negeri mahupun pembukaan sektor berikutan wujud isu dokumen palsu dari Kementerian Perdagangan Antarabangsa dan Industri (MITI) yang dijual.

Ustaz Zamani berkata, pihaknya turut berharap kerajaan dapat mempergiatkan lagi bantuan terutama kepada pelajar luar bandar seperti bantuan gajet serta bantuan internet.

Tidak dilupakan juga perluaskan peluang untuk vaksinasi golongan-golongan penting secara segera terutamanya sektor pendidikan yang bakal dibuka tidak lama lagi.

“BERJASA menyeru supaya kerajaan baharu segera melaksanakan pelan atau dasar untuk membaik pulih semula ekonomi negara.

“Kerajaan perlu memikirkan langkah untuk membantu usahawan kecil tempatan serta berusaha menarik semula pelabur ke Malaysia.

“Dan melakukan penstrukturan semula pembaharuan fiskal dan menggalakkan penggunaan instrumen kewangan Islam untuk membantu perkembangan ekonomi negara,” sarannya.


Satu lagi peruntukan Enakmen Islam Selangor bakal dicabar

BANGI, 16 Rejab 1442H, Ahad – Satu lagi peruntukan Enakmen Islam Selangor akan dicabar keabsahannya tidak lama lagi, selepas Mahkamah Persekutuan memutuskan Seksyen 28 Enakmen Kesalahan Jenayah Syariah tidak berperlembagaan.

Mahkamah Persekutuan dijangka akan mendengar cabaran keabsahan Seksyen 66A Enakmen Pentadbiran Agama Islam Selangor difailkan Sisters In Islam (SIS) tahun lalu.

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, cabaran terhadap peruntukan itu dijangka didengar tidak lama lagi.

“Khamis lepas, Mahkamah Persekutuan telah memutuskan Seksyen 28 Enakmen Kesalahan Jenayah Syariah Selangor tidak berperlembagan dan tidak sah.

“Tidak lama lagi, mahkamah yang sama akan mendengar cabaran keabsahan Seksyen 66A Enakmen Pentadbiran Islam Selangor pula,” katanya.

Zainul Rijal yang juga Timbalan Pengerusi Pertubuhan-Pertubuhan Pembela Islam (PEMBELA) berkata, kebenaran mencabar peruntukan itu telah diperoleh SIS Forum Berhad mengikut Perkara 4(4) Perlembagaan Persekutuan.

September lalu, Mahkamah Persekutuan memberikan kebenaran kepada SIS Forum Berhad memulakan tindakan undang-undang bagi mencabar satu peruntukan di bawah Enakmen Pentadbiran Agama Islam Selangor yang memberi kuasa kepada Mahkamah Tinggi Syariah untuk mengkaji semula fatwa dikeluarkan pihak berkuasa agama negeri itu.

SIS Forum Berhad (Sisters In Islam) memohon kebenaran itu untuk mendapatkan satu deklarasi bahawa Seksyen 66A Enakmen Pentadbiran Agama Islam (Negeri Selangor) 2003 sebagai tidak sah berikutan keputusan Jawatankuasa Fatwa Selangor yang mengisytiharkan pertubuhan itu sebagai sesat dan menyeleweng daripada ajaran Islam yang sebenar.

Seksyen 66A menyatakan bahawa Mahkamah Tinggi Syariah, boleh, demi kepentingan keadilan, atas permohonan mana-mana orang, menggunakan bidang kuasanya untuk mendengar dan membenarkan permohonan bagi semakan kehakiman terhadap keputusan yang dibuat oleh Majlis atau jawatankuasa dalam menjalankan tugas di bawah Enakmen ini.

Mahkamah Persekutuan telah menetapkan pada 11 Mac 2021 untuk mendengar saman minta arahan di dalam kes tersebut dan kemudiannya akan menetapkan tarikh pendengaran perbicaraan.

Pada 14 Januari 2021, Hakim Datuk Zabariah Mohd Yusof telah membenarkan Majlis Agama Islam Selangor (MAIS) mencelah di dalam kes tersebut.


Rejim haram tangkap dan ‘sembunyikan’ rakyat Palestin

BAITULMAQDIS, 5 Jamadilawal 1443H, Jumaat – Rejim pengganas Israel terus memperluaskan kuasa dan penjajahannya menerusi siri tindakan kejam ke atas wilayah Palestin yang diduduki.

Semalam, tujuh rakyat Palestin ditangkap ketika rejim Israel menjalankan serbuan di kawasan kejiranan Ras-al Amud di Baitulmaqdis yang diduduki.

Menurut sumber tempatan, tentera Israel memecah masuk ke kawasan kejiranan itu pada lewat petang semalam, dan menangkap tujuh penduduk Palestin selepas menceroboh kediaman mereka.

Bagaimanapun, tujuh tahanan itu dibawa ke destinasi yang tidak diketahui.

Rabu lalu, tentera Israel menahan 30 rakyat Palestin dalam serbuan menyeluruh di Tebing Barat.

Hampir setiap hari tentera Israel menyerbu rumah Palestin dan mencetuskan pertempuran dengan penduduk di seluruh Tebing Barat, kononnya mencari individu ‘dikehendaki’.

Serbuan itu turut dilakukan di kawasan yang berada bawah kawalan penuh Pihak Berkuasa Palestin (PA), dengan sewenang-wenangnya tanpa sebarang waran. – Agensi


Muhyiddin minta Puad Zarkashi mohon maaf, ganti rugi RM10 juta

KUALA LUMPUR, 5 Rejab 1442H, Rabu – Tan Sri Muhyiddin Yassin menuntut anggota Majlis Tertinggi UMNO Datuk Dr Mohd Puad Zarkashi memohon maaf secara terbuka dan membayar ganti rugi sebanyak RM10 juta kerana didakwa memfitnah Perdana Menteri menerusi hantaran di Facebook minggu lalu.

Dalam surat tuntutan dihantar firma guaman Rosli Dahlan Saravana Partnership kepada Mohd Puad hari ini, Muhyiddin, antara lain, menuntut Mohd Puad memadam kenyataan bertarikh 9 Februari mengenai kuarantin dari laman Facebooknya.

Tuntutan itu dibuat terhadap kenyataan Mohd Puad bahawa Muhyiddin enggan dikuarantinkan sekembalinya dari lawatan rasmi dari Jakarta pada 5 Feb lalu sehingga kerajaan terpaksa mewartakan perintah kuarantin tiga hari terhadap menteri.

“Kami diarahkan bahawa kenyataan tersebut mengandungi maklumat tidak benar, tidak berasas dan berniat jahat,” menurut surat tuntutan yang ditandatangani oleh peguam Muhyiddin.

Firma guaman itu juga diarah untuk menuntut Mohd Puad menyatakan permohonan maaf secara terbuka disiarkan secara jelas dan segera di Laman Facebooknya dan semua portal berita dan media sosial yang menyiarkan kenyataan yang didakwa berunsur fitnah itu.

Selain itu, Mohd Puad juga dituntut mengeluarkan aku janji bertulis untuk tidak mengulangi atau menerbitkan kenyataan sama atau seumpama itu dalam apa jua cara sekalipun.

“Kami diarahkan untuk menuntut agar bersetuju untuk membayar pampasan kepada anak guam kami sejumlah RM10 juta dan jika gagal menunaikan tuntutan dalam masa tujuh hari dari tarikh surat ini, maka kami akan mengambil tindakan guaman terhadap anda,” katanya.

Difahamkan surat tuntutan tersebut dihantar melalui e-mel dan juga diserahkan secara tangan kepada Mohd Puad hari ini.

Pada 9 Februari lalu, Pejabat Perdana Menteri dalam kenyataan menafikan sekeras-kerasnya fitnah yang dibuat oleh Mohd Puad kononnya perintah kuarantin tiga hari untuk Menteri yang melakukan lawatan ke luar negara diwartakan oleh kerajaan kerana Perdana Menteri enggan dikuarantinkan sekembalinya dari lawatan rasmi ke Indonesia. – Bernama


Boleh perkenal semula GST syaratnya…

Oleh Athirah Huda Zalhe

BANGI, 24 Jamadilakhir 1443H, Khamis – Semua pihak wajar menyambut baik sekiranya kerajaan berhasrat melaksanakan semula Cukai Barangan dan Perkhidmatan (GST), setelah tiga tahun sistem percukaian itu dimansuhkan di Malaysia.

Penganalisis ekonomi, Prof Madya Dr Abu Sofian Yaacob berkata, GST adalah antara sistem percukaian yang baik kerana ia membabitkan kutipan semasa berbanding cukai lain yang mempunyai tempoh tertentu.

Bagaimanapun, beliau mencadangkan supaya pelaksanaan semula sistem percukaian itu ditambah baik menerusi tiga syarat utama, bagi mengelakkan bebanan kepada rakyat yang masih ‘bergelut’ memperbaiki ekonomi masing-masing akibat pandemik COVID-19 dan bencana banjir, baru-baru ini.

“Pada pandangan saya, elok dan boleh diperkenalkan semula GST dengan syarat, kerajaan mesti mempertimbangkan kadar yang lebih rendah berbanding 6 peratus dikenakan sebelum ini.

“Saya cadangkan kerajaan mempertimbang untuk mengenakan setakat 2 atau 3 peratus sahaja bagi kadar baharu nanti,” katanya kepada Ismaweb.net, hari ini.

Beliau berkata, kerajaan ketika mula memperkenalkan GST dahulu, pernah memberi bayangan untuk hanya menetapkan pada kadar 4 peratus, namun berubah menjadi 6 peratus apabila ia mula dikuat kuasakan.

“Saya rasa keputusan itu menjadi kejutan kepada rakyat kerana daripada 4 peratus, tiba-tiba menjadi 6 peratus. Sedangkan negara-negara lain seperti Singapura pun mula dengan kadar rendah seperti 2 peratus, kemudian dinaikkan secara berperingkat.

“Kadar cukai tinggi itu bukan berlaku dalam masa dua ke tiga tahun, ia memakan banyak tahun dan peningkatan itu mesti progresif,” katanya.

Dr Abu Sofian berkata, kerajaan wajar memberikan tempoh minimum sehingga tiga tahun sebelum menyemak semula keperluan menaikkan kadar sistem percukaian itu.

“Ini kerana sekarang kita dalam proses memulihkan ekonomi, dengan bencana dan pandemik. Banyak faktor perlu diambil kira, khususnya kesusahan rakyat.

“Jadi sekurang-kurangnya untuk tiga tahun, paling kurang baru boleh disemak semula untuk mengenakan kenaikan atau kadar baharu yang lebih munasabah,” katanya.

Dr Abu Sofian turut mencadangkan supaya pelaksanaan semula GST kali ini, tidak dikenakan ke atas semua barangan keperluan, sebaliknya hanya membabitkan barangan mewah dan jarang dibeli oleh pengguna.

“Selain itu, kita minta kerajaan juga perbaiki sistem kutipan dan pemulangan rebat kerana dulu ada aduan, peniaga lambat dan tidak mendapat rebat mereka.

“Semak semula sistem baharu nanti supaya ia memudahkan dan user friendly, agar semua senang berurusan serta tiada isu ‘double claim’. Jangan jadi seperti RFID, nak lulus segera, tetapi sistem kelam kabut,” katanya.

Sebelum ini, Menteri Kewangan, Tengku Datuk Seri Zafrul Tengku Aziz memberi bayangan pelaksanaan GST berkemungkinan bakal diperkenalkan semula bagi membendung masalah ketirisan cukai.

Tengku Zafrul berkata, meskipun perbandingan hasil kutipan antara GST dan Cukai Jualan dan Perkhidmatan (SST) lebih kurang sama, dari segi praktikal GST lebih efisien kerana penipuan cukai sukar dilakukan.

Dedah beliau, hasil kerajaan merosot sebanyak RM20 bilion apabila SST kembali diperkenalkan, walaupun harga barangan kesan pengenalan semula SST adalah sama dengan GST.

GST kali pertama dilaksanakan di Malaysia pada 1 April 2015.

GST kemudiannya digantung pada 1 Jun 2018 dan akhirnya dimansuhkan apabila ia digantikan dengan sistem Cukai Jualan dan Perkhidmatan (SST) bermula 1 September 2018.


Malaysia sambut baik kenyataan bersama mengenai AOIP

KUALA LUMPUR, 27 Rabiulawal 1442H, Jumaat – Malaysia menyambut baik Pernyataan Bersama Sidang Kemuncak ASEAN-Jepun ke-23 berhubung kesepakatan ASEAN mengenai Indo-Pasifik (AOIP) yang disifat sebagai membuktikan komitmen ASEAN dan Jepun dalam memperkukuh kerjasama praktikal.

Pada sidang video Sidang Kemuncak ASEAN-Jepun ke-23, Perdana Menteri Tan Sri Muhyiddin Yassin berkata Malaysia yakin hubungan akrab antara ASEAN dan Jepun akan dapat dipereratkan lagi menerusi pelbagai pertemuan dan inisiatif terutama dalam empat aspek teras kerjasama iaitu maritim, kesalinghubungan, ekonomi dan Sasaran Pembangunan Mampan.

“Kami berharap dapat mengukuhkan kerjasama demi manfaat bersama, saling berkolaborasi untuk kepentingan bersama dalam pelbagai bidang,” katanya.

Sementara itu dalam sektor ekonomi, beliau berkata Jepun selaku satu daripada rakan dagang utama ASEAN, memainkan peranan besar dan menjadi sumber penting pelaburan langsung asing ke rantau ini, memanfaatkan kepada negara anggota.

“Malaysia melihat penerimaan Pelan Tindakan Ekonomi ASEAN-Jepun adalah sebagai suatu yang tepat pada masanya. Kami percaya pelan ini akan memberi kesan besar dalam membantu memastikan aliran barangan dan perkhidmatan serta mengekalkan rantaian bekalan di rantau ini,” katanya.

Perdana Menteri berkata, pelan tindakan itu penting ketika rantau ini berdepan masalah ekonomi akibat kesan penularan wabak COVID-19.

Beliau turut berkata, kerjasama juga boleh ditingkatkan antara ASEAN dan Jepun dalam bidang teknologi maklumat dalam usaha memastikan pemulihan ekonomi komprehensif selepas COVID-19.

Katanya, kepakaran Jepun dalam teknologi maklumat begitu bernilai kepada ASEAN dalam usaha rantau ini melangkah ke revolusi digital.

Mengulas mengenai kerjasama pendidikan, Muhyiddin berkata, Malaysia mengalu-alukan penyambungan program kerjasama pelbagai institusi ASEAN dengan Jepun dalam menggalakkan jaringan lebih luas terutama dalam bidang pendidikan dan penyelidikan, perkongsian sumber serta kepakaran, pertukaran idea dan pengetahuan di samping bidang kerjasama lain.

Muhyiddin turut menyampaikan penghargaan Malaysia kepada Jepun yang menyumbangkan US$1 juta untuk Dana COVID-19 ASEAN dan menyambut baik cadangan penubuhan Pusat Serantau ASEAN mengenai Kecemasan Kesihatan Awam dan Kemunculan Penyakit Berjangkit. – Bernama


Kerajaan wajar lindungi kemuliaan, ketinggian institusi diraja: Pakar

KUALA LUMPUR, 4 Rabiulawal 1445H, Rabu – Tindakan undang-undang terhadap mana-mana pihak yang mengeluarkan kenyataan menghina institusi diraja adalah wajar bagi melindungi kemuliaan, ketinggian dan peranan berkecuali institusi berkenaan.

Felo Kursi Institusi Raja-Raja Melayu Universiti Teknologi Mara (UiTM), Mujibu Abd Muis berkata, tidak sepatutnya timbul isu bahawa kerajaan mengambil tindakan untuk menunjukkan kuasa.

“Perkara itu (menghina institusi diraja) sudah melanggar garis sempadan apabila pihak istana sendiri yang mengambil tindakan seperti mana dalam beberapa kes yang berlaku di Selangor,” katanya kepada Bernama.

Beliau berkata, menyeret institusi diraja dalam berpolitik jelas merupakan perbuatan melampaui batas kerana ia menerbitkan perpecahan yang mengeksploitasi emosi dan sentimen antara rakyat, lebih-lebih lagi sekiranya ia mencetuskan fitnah dan salah faham yang mengelirukan masyarakat.

Sehubungan itu, Mujibu berpendapat bahawa sudah tiba masanya satu undang-undang khas digubal bagi melindungi kedaulatan institusi diraja daripada disalah guna dalam berpolitik.

“Ini memandangkan ia semakin kerap berlaku apabila individu yang terlibat dengan politik seperti tidak mempedulikan titah Tuanku dan sembarangan melakukan perkara yang melampaui batas,” katanya.

Penganalisis Politik dan Felo Kanan Majlis Profesor Negara, Datuk Dr Jeniri Amir juga berkata, kerajaan sememangnya wajar mengambil tindakan tegas dan harus dilihat serius dalam menangani isu melibatkan intitusi diraja.

“Kalau kita membenarkan mana-mana pihak menghina atau membuat kenyataan yang jelas tidak menghormati raja, ini menggambarkan rakyat kita ini rakyat yang tidak faham rukun negara dan tidak sesuai untuk menjadi rakyat di negara ini.

“Mana-mana negara pun, kalau di Thailand ada satu undang-undang iaitu ‘lèse-majesté’ yang boleh dikenakan hukuman bertahun-tahun dalam penjara sekiranya terdapat individu yang mengancam dan menghina institusi diraja,” katanya.

Beliau turut berkata pemimpin politik yang berkedudukan tinggi perlu menjaga tingkah laku dan kata-kata sekali gus memberi contoh yang baik kepada rakyat dan bukan mencetuskan tanggapan buruk terhadap institusi diraja.

“Apa yang penting, tindakan itu perlu tegas dan sesuai dalam peruntukan undang-undang untuk menjaga kepentingan institusi itu,” katanya.

Sementara itu, penganalisis politik Dr G. Manimaran berkata, Raja-Raja Melayu mempunyai kedudukan khas dalam Perlembagaan Persekutuan dan sistem pentadbiran negara yang wajib dilindungi dan dipertahankan.

“Raja-Raja Melayu mempunyai peranan dan fungsi mereka. Kalau kita tidak menghormati Raja-Raja Melayu, siapa lagi? Jadi, kita perlu berlaku adil kepada pihak yang tidak boleh mempertahankan diri mereka di mahkamah terbuka seperti Raja-Raja Melayu, begitu juga ketua kerajaan bertaraf Yang di-Pertua.

“Justeru dalam hal ini, ahli-ahli politik harus bijak dan kelihatan bijak dalam membangkitkan apa jua isu dan kita juga perlu berlaku adil dalam isu kedaulatan Raja-Raja Melayu. Jadi, kita harus tahu batasan dan sempadan dalam berpolitik, jangan sampai menjatuhkan imej, reputasi, status dan maruah Raja-Raja Melayu,” katanya.

Tambahnya semua pihak perlu tahu batas apabila membangkitkan isu khususnya berkaitan agama, raja dan kaum (3R) termasuklah isu berkaitan dengan Raja-Raja Melayu.

“Meskipun Perlembagaan Persekutuan menyediakan peruntukan mengenai kebebasan bersuara, tetapi kita perlu bijak menggunakan kebebasan yang diperuntukkan.

“Ramai membangkitkan mengenai Akta Hasutan tetapi pada masa sama kita ada undang-undang lain yang boleh digunakan jika kita membangkitkan isu tanpa asas, seperti undang-undang fitnah,” katanya.

Terdahulu, Perdana Menteri, Datuk Seri Anwar Ibrahim ketika menggulung perbahasan usul Kajian Separuh Penggal (KSP) Rancangan Malaysia Ke-12 (RMK12) di Dewan Rakyat, berkata sebarang tindakan undang-undang terhadap mana-mana pihak yang mengeluarkan kenyataan bersifat menghina institusi diraja dibuat bagi mempertahankan kedaulatan institusi itu.

Katanya, tindakan itu diambil bagi memberi keadilan kepada Raja-Raja yang mempunyai kedudukan tinggi melangkaui sempadan politik dan tidak wajar mereka diheret ke dalam kancah politik. – Bernama


Pelitup muka: Orang ramai boleh rayu kurangkan denda kompaun

TANJUNG MALIM, 26 Zulhijjah 1441H, Ahad  – Mereka yang dikenakan kompaun RM1,000 kerana tidak memakai pelitup muka masih boleh merayu pengurangan denda itu, kata Menteri Kanan (Kluster Keselamatan) Datuk Seri Ismail Sabri Yaakob hari ini.

Justeru itu, katanya, tiada keperluan untuk meminda Akta Pencegahan dan Pengawalan Penyakit Berjangkit 1988 bagi tujuan mengurangkan jumlah kompaun yang dikenakan.

”Kita kenakan RM1,000 tetapi mereka boleh merayu, kalau dikurangkan maka Kementerian Kesihatan yang mengeluarkan kompaun boleh memberi pengurangan. Jadi, saya rasa tidak perlu pinda akta tersebut kerana nak meminda akta memerlukan masa.

“… sedangkan kes sedang berlaku dan tindakan perlu dilakukan sekarang,” katanya kepada pemberita selepas melawat tapak mural kemerdekaan dan pasar pagi Slim River, di sini.

Beliau juga berkata, jika perlu dilakukan pindaan terhadap akta itu, usul akan dibawa ke Parlimen pada sesi akan datang.

Beliau mengulas gesaan Ahli Parlimen Bandar Kuching Kelvin Yii Lee Wuen supaya  kerajaan  mengkaji semula kadar denda RM1,000 yang dikenakan terhadap mereka yang tidak memakai pelitup muka, kerana jumlah itu dilihat membebankan orang ramai, khususnya golongan B40 dan pelajar.

Sementara itu, ditanya mengenai kewujudan virus COVID-19 dengan mutasi D614G yang 10 kali lebih mudah menjangkiti individu lain di negara ini, Ismail Sabri mengingatkan rakyat supaya terus patuh prosedur operasi standard (SOP) yang ditetapkan kerajaan.

“Saya dimaklumkan oleh Kementerian Kesihatan bahawa virus yang dibawa (kluster) Sivagangga itu telah dapat dikawal, jadi tidak ada lagi penyebaran virus tersebut (bagi kluster itu) di Kedah, Perlis dan sebagainya,” katanya.

Ketua Pengarah Kesihatan Datuk Dr Noor Hisham Abdullah dalam kenyataannya hari ini, berkata, Institut Penyelidikan Perubatan telah mengesan mutasi jenis D614G dalam tiga kes daripada Kluster pesakit bawah siasatan (PUI) Sivagangga dan juga satu kes daripada Kluster Ulu Tiram.

Katanya, virus COVID-19 dengan mutasi D614G didapati 10 kali lebih mudah menjangkiti individu lain serta mudah merebak sekiranya disebar oleh individu ‘super spreader’.

Mengulas perkembangan lain, Ismail Sabri yang juga Naib Presiden UMNO menasihati penyokong dan jentera Barisan Nasional (BN) pada kempen Pilihan Raya Kecil (PRK) Dewan Undangan Negeri (DUN) Slim supaya sentiasa mematuhi SOP ditetapkan Kementerian Kesihatan bagi mengelak penularan wabak COVID-19.

“Saya faham kita nak kerja untuk menangkan calon, tempat sesak kalau tak boleh nak lakukan penjarakan fizikal wajib pakai pelitup muka,” katanya.  -Bernama


Selangor pinda Enakmen Halal sesuai keperluan semasa

SHAH ALAM, 14 Ramadan 1443H, Sabtu – Selangor akan meminda Enakmen Halal negeri itu untuk diperluas kepada semua segmen sesuai dengan perkembangan industri dan keperluan halal semasa selain memperhebatkan lagi sektor itu ke peringkat antarabangsa.

Pengerusi Jawatankuasa Tetap Agama Islam, Pengguna dan Industri Halal negeri, Mohd Zawawi Ahmad Mughni berkata, cadangan pindaan enakmen itu dijangka dibawa ke Sidang Dewan Undangan Negeri Selangor pada Oktober depan.

“Enakmen halal yang asal adalah ringkas, pendek dan tidak menyeluruh. Jadi ia akan ditambah lagi supaya lebih merangkumi semua segmen.

“Sebelum ini hanya makanan dan minuman tetapi sekarang kita ada farmasi, bahagian instrumen kewangan, pelancongan, pakaian dan banyak lagi,” katanya.

Beliau berkata, pihaknya juga komited membantu usahawan industri halal negeri itu dan bercadang membawa mereka ke Afrika Selatan, Turki dan Arab Saudi untuk bertemu dengan pelabur di sana.

“Usaha ini dijangka diadakan selepas Aidilfitri melibatkan usahawan terpilih dan sesuai. Ia dijangka dapat memperhebatkan lagi sektor halal Selangor di peringkat antarabangsa,” katanya. – Bernama


GTA yakin mampu ganti UMNO

BANGI, 8 Rabiulakhir 1444H, Khamis – Gerakan Tanah Air (GTA) menyatakan keyakinan mampu untuk menggantikan UMNO sebagai parti atau gerakan politik orang Melayu.

Ini kerana, GTA terdiri daripada orang Melayu yang berkebolehan dan bersemangat kebangsaan Melayu dan Malaysia yang sayang kepada negara dan agama, demikian tegas Pengerusi penajanya, Tun Dr Mahathir Mohamad.

“GTA akan lawan UMNO supaya Malaysia tidak akan diperintah oleh penjenayah yang telah rosak parti, pemerintahan dan negara.

“Pendek kata GTA bertujuan menukar kerajaan penjenayah kepada kerajaan yang bersih, cekap dan beramanah,” katanya dalam kenyataan, hari ini.

Beliau memberi jamainan bahawa pemimpin dan calon GTA bebas dari perlakuan jenayah, tidak menghadapi tuduhan dalam mahkamah danbersih.

Malah, tegas beliau GTA turut berikrar untuk memulihkan semula politik kestabilan, ekonomi yang sihat dan kesejahteraan sosial.

“Malaysia akan kembali menjadi negara Harimau Asia, di mana orang Melayu akan dihormati dan disanjung tinggi.

“Inilah janji GTA, Gerakan Tanah Air kepada Malaysia dan rakyatnya,” ujarnya.

Semalam, GTA mengumumkan akan bertanding di 121 kerusi Parlimen pada Pilihan Raya Umum ke-15 (PRU15).

Antara nama terkenal yang dicalonkan GTA ialah pelakon dan pengarah, Ahmad Idham Ahmad Nadzri serta pelakon, Datuk Seri Eizlan Yusof.

Ahmad Idham dan Eizlan, daripada NGO, Gagasan Bangsa, masing-masing akan bertanding di Parlimen Port Dickson dan Sabak Bernam, atas tiket PEJUANG.

Selain dua selebriti itu, pelakon, Azlan Sani Zawawi atau lebih dikenali sebagai Lando turut dicalonkan bagi Parlimen Tanjung Karang.


Pelancong guna jalan darat ke Langkawi perlu surat polis

BANGI, 5 Safar 1443H, Ahad – Selain perlu lengkap dua dos suntikan vaksin, orang ramai juga dikehendaki mendapatkan surat daripada Polis Diraja Malaysia (PDRM) untuk melancong ke Pulau Langkawi.

Menteri Kesihatan, Khairy Jamaluddin Abu Bakar dalam ciapan di laman Twitter memaklumkan, ia adalah untuk pelancong yang menggunakan jalan darat.

Katanya, surat berkenaan adalah bagi tujuan rentas negeri dan semasa melalui sekatan jalan raya (SJR).

Manakala bagi pelancong yang menggunakan pesawat udara, mereka tidak diperlukan berbuat demikian untuk ke pulau berkenaan.

“Bagi program perintis pelancongan ‘travel bubble’ Langkawi: Hanya pelancong yang menggunakan pengangkutan darat dari luar negeri sahaja diperlukan mendapat surat dari PDRM bagi tujuan rentas negeri dan SJR.

“Pelancong yang menggunakan pesawat udara tidak perlu surat polis,” katanya.

Sementara itu, di bawah ciapan tersebut, Ketua Pengarah Kesihatan, Tan Sri Dr Noor Hisham Abdullah turut mengambil kesempatan memberikan komen lanjut.

“Diharapkan penjelasan ini akan merungkaikan kekeliruan mengenai keperluan permit polis untuk ke Pulau Langkawi.

“Penerbangan ke Langkawi tidak perlu permit polis,” kata Dr Noor Hisham.


Polis tahan pemandu kedua bas ekspres disyaki cabul penumpang

MELAKA, 7 Syawal 1443H, Ahad – Polis menahan pemandu kedua sebuah bas ekspres yang disyaki mencabul seorang penumpang wanita berusia 21 tahun yang sedang tidur ketika bas berkenaan dalam perjalanan dari Kelantan ke negeri ini.

Ketua Jabatan Siasatan Jenayah (KJSJ) Melaka, ACP Lim Meng Seah berkata lelaki berusia 27 tahun itu ditahan sejurus selepas bas ekspres berkenaan tiba di Terminal Melaka Sentral di sini, kira-kira pukul 10.30 pagi tadi.

“Mangsa yang juga penuntut maktab perguruan di negeri ini mendakwa diraba oleh suspek semasa bas ekspres itu berhenti rehat di Ajil, Hulu Terengganu kira-kira pukul 4 pagi.

“Berdasarkan maklumat itu, pihak polis terus menahan pemandu kedua yang berasal dari Kota Tinggi, Johor itu, sebaik sahaja bas tiba di Melaka Sentral,” katanya kepada media hari ini.

Beliau berkata, wanita itu telah membuat laporan polis di Balai Polis Melaka Tengah pada pukul 12 tengah hari tadi, dan kes akan diserahkan ke Ibu Pejabat Polis Daerah Hulu Terengganu untuk siasatan lanjut.

Sementara itu, Exco Kesihatan dan Antidadah negeri Dr Muhamad Akmal Saleh dalam hantaran di Facebook rasminya menggesa golongan wanita agar tidak berdiam diri apabila menjadi mangsa cabul, terutama ketika menggunakan pengangkutan awam.

Beliau membuat kenyataan itu menerusi satu video berdurasi tiga minit 41 saat di Facebook, selepas menerima pesanan di akaun media sosial berkenaan bagi meminta bantuan berkaitan kejadian itu.

“Pagi tadi ketika bangun Subuh saya terima pesanan mesej daripada sahabat di Facebook berhubung kejadian yang menimpa rakannya yang ingin pulang semula ke Melaka.

“Adik (mangsa) ini terlalu baik sehingga dia hendak menjerit pun takut, dan dia hanya mampu menangis teresak-esak. Saya bersama beberapa rakan yang tunggu di Melaka untuk bantu selamatkan gadis ini,” katanya. – Bernama


Polis tahan lelaki ‘gelang pink’ makan di restoran

BANGI, 16 Safar 1442H, Ahad – Polis menahan seorang lelaki memakai ‘gelang pink’ di Bandar Tasik Puteri, Rawang kerana melanggar syarat kuarantin Perintah Kawalan Pergerakan Pemulihan (PKKP) COVID-19.

Lelaki berusia 52 tahun itu ditahan ketika makan di sebuah restoran, selepas pihak polis menerima aduan daripada orang awam.

Lelaki berkenaan dilaporkan mendapat arahan Kementerian Kesihatan (KKM) untuk menjalani kuarantin di rumah bermula semalam sehingga 16 Oktober ini.

Ketua Polis Daerah Gombak, Asisten Komisioner Arifai Tarawe berkata, lelaki itu melanggar perintah pengawasan dan pemerhatian bagi kontak jangkitan penyakit COVID-19 mengikut Seksyen 15 (1) Akta Pencegahan Dan Pengawalan Penyakit Bejangkit 1988

“Dia sudah menjalani ujian saringan COVID-19 selepas tiba dari Kota Kinabalu, Sabah dengan satu penerbangan di Lapangan Terbang Antarabangsa Kuala Lumpur 2 (klia2) semalam dan keputusan ujian masih belum diterima.

“Perbuatannya yang tidak mematuhi arahan menjalani kuarantin jelas boleh menggusarkan masyarakat sekitar.

“Kita nasihatkan orang ramai supaya mematuhi perintah menjalani kuarantin seperti yang diarahkan pihak KKM bagi memastikan keselamatan mereka, keluarga mereka serta orang lain,” katanya seperti dilapor Berita Harian.

Arifai berkata, proses reman terhadap lelaki berkenaan dibuat di sebuah bilik khas yang disediakan di Ibu Pejabat Polis Daerah Gombak.

Siasatan kes dijalankan mengikut Seksyen 269 Kanun Keseksaan iaitu kesalahan sebarang perbuatan yang dilakukan menyebabkan merebaknya penyakit yang membahayakan kepada nyawa, katanya.

Siasatan turut dijalankan mengikut Seksyen 22(b) Akta Pencegahan Dan Pengawalan Penyakit Berjangkit 1988/ Peraturan 11 Peraturan-peraturan Pencegahan Dan Pengawalan Penyakit Berjangkit (Langkah-langkah di dalam kawasan tempatan jangkitan) (No 8) 2020.


CyberSecurity Malaysia sekali lagi dipilih sebagai Pengerusi APCERT

BANGI, 12 Safar 1442H, Rabu – CyberSecurity Malaysia sekali lagi dipilih sebagai Pengerusi Pasukan Tindak Balas Kecemasan Komputer Asia Pasifik (APCERT) dalam pemilihan tahun ini.

CyberSecurity Malaysia dalam satu kenyataan memberitahu, pemilihan itu telah dilakukan dalam Perhimpunan Agung APCERT yang berlangsung, semalam.

Menurutnya, berbanding tahun-tahun sebelumnya, mesyuarat kali ini dilangsungkan secara dalam talian ekoran daripada pandemik COVID-19.

Katanya lagi, ia sejajar dengan visi APCERT untuk mewujudkan ruang siber yang selamat, bersih dan boleh bergantung harap dalam kalangan pengguna di wilayah Asia Pasifik.

Menurut kenyataan itu, sebagai pengerusi, CyberSecurity Malaysia menggalakkan penyertaan dalam kalangan ahli untuk bergerak ke hadapan, dalam masa sama terus memacu APCERT Malware Mitigation Working Group – kerjasama antara APCERT dan negara OIC untuk mengembangkan kajian perisian, analisis dan tindak balas melindungi komuniti daripada ancaman perisian.

“Ini satu lagi kejayaan untuk CyberSecurity Malaysia selepas kepakaran, kepimpinan dan profesionalismanya diiktiraf. Sebagai pengerusi, kami bertanggungjawab menyediakan hala tuju strategik dan panduan untuk mengekalkan kewujudan APCERT.

“CyberSecurity Malaysia akan terus mengembang dan mendorong usaha multilateral, kerangka kerja, norma baru, perkongsian maklumat dan menyokong kehendak digital sekiranya kita ingin mewujudkan ruang siber yang dipercayai dan berdaya tahan yang mana depannya berada di tangan semua orang di rantau ini,” kata Pengerusi CyberSecurity Malaysia, Tan Sri Jeneral (B) Mohd Azumi Mohamed.


Two-State Solution: Pendirian mereka yang buta sejarah, pengecut

1. MANA-MANA individu atau badan umat Islam yang menyokong Two-State Solution dalam isu Palestin adalah mereka yang buta sejarah, naif, pengecut dan tertipu dengan kezaliman pengganas dunia paling bahaya, Israel

2. Mana-mana individu atau badan di Malaysia yang menyamakan kekejaman pengganas Israel di Palestin dengan ketuanan Melayu pula adalah mereka yang berniat jahat memanipulasi definisi dan sejarah negara, anti perlembagaan serta tidak menghormati institusi beraja dan sktruktur asas negara kita yang tercinta

3. Sungguh, kita tidak perlu terperangkap dan percaya dengan Two-State Solution semata-mata ingin menjaga keharmonian antara kaum di Malaysia. Mengiktirafnya tidak sedikit pun akan menambah baik isu perpaduan antara pelbagai bangsa di Malaysia

4. Malaysia dan Palestin unik dengan sejarah dan identiti yang tersendiri. Asalkan kita berpegang kepada konsep asas kebenaran, hikmah dan keadilan dalam Islam, polemik di kedua-dua negara yang sedang berlaku ini boleh diselesaikan

5. Sebagai satu contoh mudah, hikmah di Malaysia ialah menghormati Perlembagaan, Islam sebagai agama Persekutuan, Melayu sebagai bangsa tunggak serta institusi raja sebagai payung negara. Kita harus menjayakan aspirasi ini dengan diplomasi, engagement dan persefahaman

6. Namun hikmah di Palestin bermaksud berjihad melawan penjajah zalim yang telah membunuh ribuan jiwa yang tidak berdosa, merampas tanah dan harta selama puluhan tahun, mencabul kehormatan wanita Islam serta meruntuhkan masa depan sebuah negara yang merdeka

7. Tidak ada percanggahan atau perselisihan langsung dalam melaksanakan hikmah dalam kedua-dua situasi negara ini. Menyokong perjuangan rakyat Palestin tidak langsung menghalang kita berbudi dan menyantuni rakan dan jiran bukan Islam di Malaysia

8. Hanya mereka yang jahil dan bacul sahaja terkeliru, kononnya cuba berdiplomasi dan ambil jalan tengah tapi sebenarnya merugikan agama dan umat

9. Walaupun seluruh dunia menyepi, dan undang-undang dunia tidak mampu membela Palestin, tapi saya amat yakin dan percaya setiap individu muslim dan badan yang faham isu ini pasti akan mampu membuat perubahan. Walaupun mungkin lambat dan sukar tapi pasti akan sentiasa ada perkembangan yang meyakinkan.

10. Kefahaman pertama yang kita kena sedar ialah Israel sendiri tidak mahukan Two-State Solution. Mereka mahu merampas segalanya dan menubuhkan Israel Raya!

Ir Ts Lukman Al Hakim
Setiausaha Agung BERJASA


Wanita hamil perlu ambil vaksin elak risiko jangkitan kategori 3, 4 dan 5

Oleh Athirah Huda Zalhe

BANGI, 16 Muharram 1443H, Rabu – Wanita mengandung masih perlu mengikut prosedur operasi standard (SOP) yang ketat, meskipun sudah lengkap menerima dua dos vaksin COVID-19.

Meskipun kadar peratusan untuk mendapat jangkitan COVID-19 di tahap 3, 4 dan 5 berkurang setelah menerima dua dos vaksin, wanita hamil masih perlu berwaspada dan mengelakkan diri daripada dijangkiti.

Ini kerana, kehamilan itu sendiri adalah salah satu risiko untuk mendapat jangkitan COVID-19 yang teruk, meskipun individu terbabit tiada komorbid, kata aktivis Ikatan Pengamal Perubatan Muslim Malaysia (i-Medik), Dr Ahmad Muslim Ahmad Roslan.

“Bagaimanapun, jika sudah lengkap dua dos vaksin, risiko untuk mendapat jangkitan di tahap teruk itu boleh menjadi rendah.

“Cuma, ibu hamil masih perlu menjaga SOP sebaiknya, kerana masih ada kes yang lengkap vaksin tetapi masih dapat COVID-19 kategori 3 ke atas.

“Apatah lagi dengan pelbagai varian baharu dan berbahaya yang muncul sekarang,” katanya kepada Ismaweb.net, hari ini.

Beliau berkata, vaksin lengkap adalah antara usaha mengurangkan risiko jangkitan lebih teruk, dan atas sebab itu Kementerian Kesihatan (KKM) mempercepatkan ibu-ibu mengandung untuk segera divaksinasi.

“Sebelum ini daripada 14 minggu ke 33 minggu kandungan untuk mendapatkan vaksin, namun sekarang ibu yang kandungannya 12 minggu ke atas pun sudah dibenarkan untuk mengambil vaksin.

“Dengan vaksin lengkap, risiko dapat dikurangkan. Jika lihat trend sekarang, kebanyakan kategori 3 hingga 5 adalah tidak divaksin atau belum lengkap dua dos vaksin,” katanya.

Dr Ahmad Muslim berkata, sekiranya ibu hamil mempunyai keperluan untuk berada di luar atau bekerja, maka amalan SOP ketat perlu dipatuhi untuk mengelakkan jangkitan.

“Berbincanglah dengan majikan sekiranya pekerjaan itu mempunyai risiko jangkitan yang tinggi.

“Pada masa sama, pastikan SOP ketika berada di luar dan tempat kerja dipatuhi, selain mengurangkan kontak dengan ramai orang,” katanya.


Lawatan ke Paris kukuhkan hubungan Malaysia, Perancis

KUALA LUMPUR, 14 Zulkaedah 1444H, Sabtu – Menteri Luar, Datuk Seri Dr Zambry Abdul Kadir berkata, lawatan kerja beliau ke Paris baru-baru ini berupaya mengekalkan momentum positif, mengukuhkan dan mengeratkan lagi hubungan dua hala yang sedia terjalin antara Malaysia dengan Perancis serta melipatgandakan usaha ke arah itu.

Katanya Malaysia akan berusaha ke arah meningkatkan lagi jalinan kerjasama dua hala dengan Perancis, terutamanya dalam sektor berkepentingan bersama seperti pendidikan, pertahanan, perdagangan, pelaburan, kesihatan dan pelbagai lagi.

Menerusi catatan di Facebook hari ini, Zambry berkata dalam lawatannya itu beliau sempat mengadakan mesyuarat dua hala dengan rakan sejawatannya Catherine Colonna, dan saling bertukar pandangan dalam pelbagai isu, sebelum pulang ke Malaysia.

Zambry berkata pertemuan itu turut menyaksikan penzahiran pengiktirafan dan pendirian kerajaan Perancis berhubung kedaulatan dan keutuhan wilayah Malaysia berdasarkan sempadan yang diiktiraf di peringkat antarabangsa.

Menurut beliau pada masa yang sama beliau turut menyuarakan pandangan Malaysia terhadap isu-isu serantau dan antarabangsa yang berkepentingan bersama.

“…supaya kedua-dua negara mampu memainkan peranan yang penting di platform multilateral, dalam memastikan kestabilan dan keselamatan rantau kekal terpelihara, khususnya yang berkaitan dengan rantau Indo-Pasifik, Laut China Selatan dan ASEAN,” katanya.

Zambry menyifatkan mesyuarat beliau bersama Colonna sebagai perbincangan yang mencorak arah tuju dan kolaborasi yang lebih berimpak tinggi dan memanfaatkan ekonomi kedua-dua negara terutamanya dalam ekonomi hijau, ekonomi digital dan tenaga boleh baharui.

Bernama sebelum ini melaporkan beliau mengadakan lawatan kerja sulung ke Paris bermula 1 hingga 2 Jun sejak pelantikannya sebagai Menteri Luar pada Disember 2022.

Dalam lawatan kerja itu Zambry turut mengadakan sesi libat urus bersama Ketua Pengarah Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO), Audrey Azoulay, French Institute of International Relations (IFRI) dan Senat Perancis di Paris.

Pada tahun 2022, Perancis merupakan rakan dagangan ke-21 terbesar Malaysia di peringkat global dan ketiga terbesar dalam kalangan negara-negara anggota Kesatuan Eropah dengan jumlah dagangan bernilai RM18.05 bilion (US$4.19 bilion), peningkatan sebanyak 39.1 peratus berbanding nilai yang dicatatkan pada tahun 2021. -Bernama


Malaysia lebih sedia hadapi kes Omicron

KUALA LUMPUR, 29 Jamadilakhir 1443H, Selasa – Malaysia dilihat lebih bersedia untuk menangani lonjakan kes COVID-19 varian Omicron selain berpengalaman dalam melindungi golongan rentan, kata Menteri Kesihatan, Khairy Jamaluddin.

Dalam tweetnya hari ini, Khairy berkata, keadaan tidak sama seperti Jun hingga September tahun lepas kerana kini, negara lebih bersedia susulan pelaksanaan vaksinasi di bawah Program Imunisasi COVID-19 Kebangsaan (PICK).

“Lebih sebulan lepas, saya berkata bahawa kita menjangkakan Omicron akan menjadi dominan di sini seperti yang berlaku di tempat-tempat lain dan apabila ia berlaku, kes akan meningkat. Itulah, sebabnya kita mempercepatkan program pemberian suntikan dos penggalak.

“Kini, kita dapat melihat ramalan peningkatan cepat kes. Bagaimanapun, tidak perlu panik. Terdapat petunjuk kukuh untuk penyahgadingan antara kesan yang teruk dengan jumlah kes,” katanya.

Beliau berkata, program vaksinasi untuk orang dewasa, remaja dan tidak lama lagi untuk kanak-kanak berumur 5 hingga 12 tahun berjalan lancar dengan penggunaan hospital masih terkawal.

“Sebab itulah, kita boleh memendekkan tempoh kuarantin, membenarkan orang ramai mengawal diri dan mengawal gangguan pada tahap minimum,” tambahnya.

Khairy berkata, dengan lebih 50 peratus individu dewasa dan hampir 70 peratus warga emas telah menerima dos penggalak COVID-19 masing-masing, beliau berharap semua pihak dapat mengharungi gelombang Omicron melalui pendekatan teliti yang ditentukur dan berkadaran.

“Ikut SOP (prosedur operasi standard). #TRIIS. Dapatkan dos penggalak. Pastikan anak-anak anda divaksin. Kita boleh melakukan ini,” katanya.- Bernama


COVID-19: Sukarelawan percubaan vaksin di Indonesia disah positif

JAKARTA, 23 Muharram 1442H, Jumaat – Seorang sukarelawan percubaan klinikal vaksin COVID-19 – yang dibangunkan oleh China – di Indonesia, didapati positif wabak itu.

Vaksin yang dibangunkan oleh syarikat China, Sinovac Biotech itu diimport ke Indonesia menerusi Bio Farma.

Ketua pasukan percubaan dan penyelidikan Universiti Padjadjaran, Kusnandi Rusmil berkata, sukarelawan yang dijangkiti itu telah diasingkan di bawah pengawasan ketat.

“Setelah sembilan hari, keadaan sukarelawan terbabit nampak baik,” katanya tanpa mendedah lanjut identiti individu berkenaan.

Rusmil berkata, sukarelawan terbabit ada pergi ke luar bandar setelah mendapatkan suntikan pertama percubaan vaksin itu.

“Dia dinyatakan sihat setelah kembali dari perjalanan dan kemudian menerima suntikan kedua,” katanya.

Bagaimanapun, berdasarkan sejarah perjalanannya, sukarelawan itu diminta menjalani ujian saringan COVID-19 oleh pihak berkuasa kesihatan setempat, dan disahkan positif wabak.

Rusmil berkata, dia tidak pasti sama ada sukarelawan itu disuntik dengan vaksin berpotensi atau plasebo.

“Ketika ujian percubaan, kita tidak dapat mengenal pasti siapa yang mendapat vaksin dan siapa yang mendapat plasebo,” katanya.

Sukarelawan yang disuntik dengan plasebo akan dibandingkan dengan mereka yang menerima suntikan vaksin berpotensi untuk menentukan kemampuan imun.

Katanya, kekebalan sukarelawan terhadap virus akan terbentuk setelah mendapat suntikan kedua.

“Sukarelawan percubaan klinikal akan dipantau kesihatan mereka selama enam bulan setelah suntikan terakhir,” katanya.

Pasukan percubaan itu menjalankan tiga fasa ujian klinikal, yang bermula pada awal Ogos hingga enam bulan terakhir. – Agensi


Anggota Hamas di Turki diusir atas permintaan Israel

ANKARA, 26 Ramadan 1443H, Khamis – Beberapa anggota Pergerakan Perjuangan Islam Palestin (Hamas) yang kini bermastautin di Turki telah diusir dari negara itu – dipercayai permintaan daripada negara haram Israel.

Pegawai Palestin memaklumkan puluhan individu yang dikenal pasti sebagai anggota Hamas telah dihantar semula pulang ke tanah air di Palestin.

“Turki meminta mereka meninggalkan negara tersebut dan apa yang berlaku sebenarnya telah dilalui sejak beberapa bulan lalu.

“Mereka mendakwa negara Zionis punca mengusiran berkenaan dan telah menyerahkan senarai nama kepada pihak berkuasa Turki,” kata pegawai berkenaan.

Negara haram tersebut didakwa telah memberikan senarai nama anggota pergerakan Hamas dan maklumat terhadap pembabitan dengan aktiviti berkenaan, kata sumber Palestin

Selain itu, Ankara didakwa mengusir golongan berkenaan selepas Hamas ‘berjanji’ dan tidak melakukan sebarang aktiviti di Turki.

Menurut laporan, sumber mendakwa pihak berkuasa Turki telah memberitahu Pergerakan Hamas pihaknya tidak mahu terlibat dan mengambil risiko terhadap permasalahan antara Pergerakan Hamas dan negara Zonis.

Turki sebelum ini menyokong pergerakan Hamas namun negara haram Zionis pula menyifatkan pergerakan Islam itu sebagai kumpulan pengganas.

Pada 2018, Turki dan Israel secara tegas mengusir pegawai kedutaan mereka masing-masing dan sering bertikam lidah berhubung konflik Israel-Palestin.

Namun selepas kunjungan Presiden Israel, Isaac Herzon ke Ankara dan Istanbul baru-baru, hubungan kedua-dua negara bertambah baik dan memberi jaminan untuk mengukuhkan semula hubungan. – Agensi


Palang Merah gesa masyarakat antarabangsa bantu krisis Afghanistan

DUBAI, 16 Rabiulawal 1443H, Sabtu – Persatuan Palang Merah menggesa masyarakat antarabangsa untuk terlibat dengan pemerintah baru Afghanistan, Taliban dan mengatakan bahawa kumpulan bantuan tidak akan dapat mengatasi krisis kemanusiaan.

Afghanistan dilanda krisis selepas berakhirnya bantuan asing bernilai jutaan dolar berikutan kejatuhan pemerintah yang disokong Barat dan Taliban kembali berkuasa pada Ogos lalu.

Jawatankuasa Palang Merah Antarabangsa (ICRC) sejak itu meningkatkan usaha di negara tersebut sementara pertubuhan lain juga meningkat, kata Ketua Pengarah, Robert Mardini.

Bagaimanapun beliau memberitahu Reuters bahawa sokongan daripada masyarakat antarabangsa – yang setakat ini mengambil pendekatan berhati-hati dalam melibatkan diri dengan Taliban – adalah penting untuk menyediakan perkhidmatan asas.

“Pertubuhan kemanusiaan yang bergabung tenaga hanya dapat menghasilkan penyelesaian sementara,” katanya.

Khamis lalu, Pertubuhan Bangsa-Bangsa Bersatu (PBB) mengumumkan telah menubuhkan dana untuk menyediakan wang tunai terus kepada rakyat Afghanistan.

Mardini berkata, langkah itu akan menyelesaikan masalah berkenaan selama tiga bulan.

“Afghanistan alami krisis semakin meruncing yang semakin merosot dari hari ke hari,” katanya memetik konflik selama puluhan tahun yang disebabkan oleh perubahan iklim dan pandemik COVID-19.

Katanya lagi, 30 peratus daripada 39 juta penduduk Afghanistan menghadapi kekurangan zat makanan, dengan 18 juta rakyat di negara itu memerlukan bantuan kemanusiaan atau perlindungan.

Taliban mengusir banyak kumpulan bantuan asing ketika kali terakhir berkuasa pada tahun 1996-2001.

Namun kali ini mengatakan pihaknya mengalu-alukan penderma asing dan akan melindungi hak kakitangan mereka.

Kumpulan Islam itu juga berkata, bantuan tidak boleh terikat dengan syarat. – Agensi